Irekia Eusko Jaurlaritza - Gobierno Vasco :: 2015ean, Euskadin berrogeita hamahiru pertsonak galdu dute bizia trafiko-istripuak direla eta\n2015ean, Euskadin berrogeita hamahiru…\n\n2015ean, Euskadin berrogeita hamahiru pertsonak galdu dute bizia trafiko-istripuak direla eta Iturria: Irekia\n\n2015ean, Euskadin berrogeita hamabi pertsonak galdu dute bizia trafiko-istripuak direla eta Iturria: Irekia\nIazko aldean heriotza kopurua handitu bada ere, oraindik ere mantentzen da duela hamar urte baino gehiago hasitako joera beherakorra\n2015ean 53 pertsona zendu da trafiko-istripu baten ondorioz: hau da, iazko aldean gora egin du kopuruak, 2014an datu hori bereziki positiboa izanik (29 hildako). 2013ko eta 2012ko urteen aldean, berriz, behera egin dute 2015eko datuek (56 eta 59 hildako, hurrenez hurren). Duela hamar urte, 2005ean, trafiko-istripuek 124 heriotza eragin zituzten Euskadin. 2003tik (207 hildako) bilakaera positiboa izan dute datuek, argi eta garbi, erantsitako grafikoan ikus daitekeen moduan.\nDatu horien informazio-iturria Ertzaintza eta tokiko poliziak dira; hau da, hiri barneko eta hiri arteko errepideetan gertatutako istripuak jasotzen dituzte.\nEusko Jaurlaritzako Trafiko zuzendariak, Garbiñe Sáez Molinuevok, hildako kopurua murrizten jarraitzeko lan egiteko premia azpimarratu du, eta sentikortzea, kontzientzia hartzea, zaintza eta kontrolak areagotzea proposatzen ditu bide gisa: «Duela hamar urte urruti zirudiena –urtean ehun hildakotik beherako kopuruetara iristea– lortu egin zen, tarteko administrazio eta eragileen lan saiatuari esker, bai eta, jakina, gidari, oinezko, txirrindulari eta abarren kontzientzia handiagori esker ere. Laburbilduz, bide-erabiltzaile garen guztion kontzientziazioari esker. Horixe da jarraitu beharreko bidea, eta horixe ere Eusko Jaurlaritzako Trafiko Zuzendaritzak hartutakoa.\n«2016an, enpresa, osasun-etxe, udal eta ikastetxeetan presentzia izango du Trafiko Zuzendaritzak. Eusko Jaurlaritzarekin lankidetzan jardungo duten pertsonen sare bat ehuntzen jarraituko dugu, bide-segurtasunaren aldeko prebentzioa eta kontzientziazioa lantzen lagundu diezaguten –gaineratu du Sáez Molinuevok– «Kanpaina espezifikoak egingo ditugu, beste administrazioekin elkarlanean, langileak prebentzioaren arloan prestatuko ditugu, kalteberenen artean kontzientziazioa sustatuko dugu... Gure Plan Estrategikoak 2020ra bitarteko bide-orri bat zehazten digu, helburu argi batekin: are gehiago murriztea istripu kopurua eta, batez ere, hildako kopurua».\n2015ean hildako 52 pertsonatatik, 30 gidariak ziren (2 txirrindulari, 8 moto-gidari eta 19 auto- edo bestelako ibilgailu-gidari), 10 bidaiariak eta 13 ibilgailuek harrapatutako oinezkoak. Lurralde historikoaren araberako banaketari dagokionez, Gipuzkoan 30 pertsonak galdu zuen bizia, Bizkaian 14k eta Araban 8k.\nHildako biktima gehienak gizonezkoak dira\nDatuek argi erakusten dute, beste behin, Euskadin trafiko-istripuan hildako gehienak gizonezkoak direla (42 gizon eta 11 emakume). Hildako 30 gidarietatik, 27 gizonezkoak ziren eta 3 emakumezkoak. Bidaiariei dagokienez, 8 ziren gizonezkoak eta 2 emakumezkoak Azkenik, ibilgailu batek harrapatuta hildako oinezkoen artean, 7 ziren gizonezkoak eta 6 emakumezkoak.\nAdinei erreparatuta, ohartzen gara hildako hamaika emakumetatik zazpi 70 urtetik gorakoak zirela; hildako gizonen artean, berriz, zabalagoa da adin tartea –25 eta 64 urte–, eta hildakoak ibilgailu gidariak dira batik bat.\nIstripu gutxiago, baina larriagoak\nNahiz eta behin-behinekoak diren guztizko istripu kopuruari eta zauritu kopuruari buruzko 2015eko datuak –behin betikoak otsailean ezagutaraziko dira–, orain arte jasotako zifrek aditzera ematen dute trafiko-istripuen kopurua txikitu dela, baina istripuen ondorioen larritasuna handitu. Ertzaintzak 7.191 istripu erregistratu ditu (2014an baino 735 gutxiago) eta istripu horietan 393 pertsona zauritu ziren larriki (264 gidari, 58 bidaiari eta 71 oinezko).\nHorrez gain, aintzat hartu behar da 2015ean % 3 hazi dela ibilgailuen zirkulazioa euskal errepide-sarean. Beraz, kontuan eduki behar da ezen, Euskadiko errepideetan ibilgailu gehiago izanik, gora egiten duela istripuak gertatzeko arriskua ere.\n«Urtean zehar egiaztatu dugunez, iaz baino istripu gutxiago ari da gertatzen, baina hildakoen kopuruari dagokionez, larriagoak izan dira istripuok. Ildo horretan, istripu bakoitza aztertzen ari gara, kausak eta ondorioak analizatzeko eta, hartara, neurri egokiagoak zehaztu eta hartzeko. Egia da, hala ere, oraindik arreta-galtzeak eta abiadura desegokiak direla istripu-kausa ohikoenak –adierazi du Eusko Jaurlaritzako Trafikoko zuzendariak–.\ngarbine_saez_beherako_joera... behera kargatu (500 KB)\ngarbine_saez_accidentes_mas... behera kargatu (500 KB)\ngarbine_saez_istripu_larria... behera kargatu (500 KB)\ngarbine_saez_prebentzio_mez... behera kargatu (500 KB)\ngarbine_saez_beherako_joera... 3 MB\ngarbine_saez_istripu_larria... 4 MB\ngarbine_saez_prebentzio_mez... 4 MB\ngarbine_saez_accidentes_mas... 4 MB\ngarbine_trafiko.jpg 60 KB (jpg)\ntrafiko_balantzea_2015.pdf 400 KB (application/pdf)


Beasain-Bergarako autobiako kanona finkatzen duen araudia onartu du Aldundiak - Noticias de Gipuzkoa\nBeasain-Bergarako autobiako kanona finkatzen duen araudia onartu du Aldundiak\nGipuzkoaren urteko zerga bilketa metatua %11,9 jaitsi da ekainera arte, lehen hiruhilekoari dagozkion autolikidazioak berreskuratu ostean\nn.g. 14.07.2020 | 11:41\nDONOSTIA. Beasain eta Bergara arteko A-636 autobia erabiltzeagatik ezarriko den kanona finkatzen duen Foru Arau proiektua onartu du gaur Gipuzkoako Foru Aldundiko Diputatuen Kontseiluak. Araudiak Batzar Nagusien onespena beharko du orain eta, bere bitartez, erabileragatik ordainketa sistema bat ezarriko da ibilgailu guztientzat, motozikletentzat izan ezik. Free flow teknologia erabiliko du sistemak, N-I eta A-15 errepideetako zenbait zatietan jada indarrean dagoena. "Horrek, aldi berean, azpiegiturak eraiki, mantendu, artatu eta ustiatzeak sortzen dituen kostuak ikusaraziko ditu, azpiegitura horien erabiltzaileei kargatuz; lurraldearen barne orekarako faktoreak sartuko ditu; eta gure errepideek behar dituzten artapen eta kudeaketa lanen kostuak berreskuratzen lagundu", azaldu du Bide Azpiegituretako foru diputatu den Aintzane Oiarbidek. Ordainketa epearen hasiera zehazteko dago, baino ezingo du 2022ko ekainaren 30a baino beranduago izan.\nForu arduraduna hedabideen aurrean agertu da gaur Eider Mendoza foru bozeramailearekin batera, astero Diputatuen Kontseiluan hartzen diren erabakiak azaltzeko egiten den agerraldian. Prentsaurreko horretan, Oiarbidek gogoratu du Gipuzkoako edukiera handiko errepide sarean badaudela gaur egun bidesariak, bai AP-8/AP-1 bidean (ibilgailu guztientzat) zein A-15/N-I lerroan (ibilgailu astunentzako), "eta koherentziagatik eta sarearen uniformetasunagatik, uste dugu, alde batetik, neurri eraginkorrena, bidezkoena eta koherenteena dela erabileragatik ordainketa sistema bat ezartzea. Erabaki hau bat dator Batzar Nagusien gehienagoak onartutakoarekin zein Europako zuzentarauekin".\n"Kanonaren zenbatekoak lotura zuzena izango du azpiegituraren eraikuntza kostuekin eta ustiaketa kostuekin, kanona kudeatzeko kostuekin eta sarea garatu, hobetu eta mantentzeko kostuekin, egitura konpontzekoak barne", azaldu du Oiarbidek. Horrela, erabileraren ondorioz jasandako narriadura arindu eta zerbitzu maila ezin hobea mantendu nahi da, bai eta Bidegik egiten dituen bide azpiegiturako politiken jarduketak finantzatzen lagundu ere.\nKanona ordaintzeko, erabiltzaileek hura baldintza operatiboetan erabiltzea ahalbidetzen duten baliabide teknikoak eduki behar dituzte; edo, bestela, matrikula ordainbide batekin lotzea ahalbidetzen duen informazioa eman beharko dute, Bidegik argitaratutako web informazioaren arabera. Bestalde, bidezkotzat jotzen da A-636 autobian, errepidea erabiltzeagatiko ordainketa araubidea ezartzearekin batera, Gipuzkoako AP-8 eta AP-1 autobideetan ibilgailu arinen erabiltzaile diren pertsona fisikoei aplikatzen zaizkien hileko deskontu gorakorrak eta hileko gastu mugak ere aplikatzea, baldin eta baldintza batzuk betetzen badituzte.\nKanona indarrean egongo den zatietan, ordainketa egin ahal izateko, zehazten diren arkuak ezarriko dira, bakoitzak luzera zehaztuta duen errepide zatia zainduko duelarik: Beasaingo arkua, Beasain-Ormaiztegi (2,8 kilometro) zatiaz arduratuko dena; Ezkioko arkua, Ormaiztegi-Zumarraga (5,4 kilometro) zatirako; eta azkenik Deskargako arkua, Legazpi/Urretxu-Bergara (7,3 kilometro) eta Legazpi/Urretxu-Antzuola (2,5 kilometro) autobia zatientzako. Aurreikusten diren ordaindu beharreko zenbatekoak hauek lirateke:\nEkainera arteko zerga bilketa\nEguneko bigarrengo puntura pasata, Gipuzkoako zerga bilketa metatua 1.402,5 milioi eurokoa izan zen ekainera arte, pasa den urteko epe berean baino 184,5 milioi euro gutxiago (-%11,6). Diru sarrerak %5,4 jaitsi ziren, eta itzulketak %8,5 hazi. Eider Mendozak nabarmendu duenaren arabera, zenbateko hauekin 12 puntutan igo da zerga bilketa aurreko hilabetearekiko, konfinamendu garaian atzeratutako ordainketen zati handi bat berreskuratu ostean. "Lehen hiruhilekoko ordainketa apirilaren 27an zen egitekoa eta ekainaren 1era mugitu genuen. Ondorioz, autolikidazio hauek guztiak 2019ko maiatzean zenbatu ziren eta aurten, aldiz, ekainean. Honek igoeraren zati handi bat azaltzen du", esan du Mendozak.\nItzulketen arloan Ogasuna egiten ari den ahalegin berezian ere jarri du azpimarra foru arduradunak, bereziki BEZaren atalean. Hemen, foru erakundeak pasa den urteko lehen seihilekoan baino 52,9 milioi euro gehiago itzuli ditu (+%16,22). "Nabarmentzekoa da foru Ogasuna esparru honetan egiten ari den lana. Honen bitartez, ekonomia arloko eragileei hainbeste behar duten likidezia emateko beste bide bat irekitzen dugu, orain inoiz baino gehiago behar baitute", adierazi du foru bozeramaileak.\nDatozen hilabeteei begira, Mendozak esan du Foru Aldundiak urte amaierarako egin duen aurreikuspena mantentzen duela, hau da, zerga bilketaren %20ko jaitsiera. "Jarduera ekonomikoak orokorrean, kontsumoak eta lan merkatuak datozen hilabeteetan ere pandemiaren eragina jasaten jarraituko dute, eta honek bere inpaktua izango du zerga bilketan", azaldu du foru arduradunak, gogoratuz alderaketa 2019 urtearekin egiten dela, "errekor guztiak hautsi ziren urtea hain zuzen ere". Gainera, esan du Aldundiak hainbat neurri hartu dituela jarduera ekonomikoak egiten dituzten zergadunentzat, orain egiten ari diren kanpainetan COVID-19 gaitzaren krisiak eragindako kalteak konpentsatzeko, eta honek ere eragin negatiboa izango duela zerga bilketaren ikuspuntutik.\nZifrak xehatuz gero, eta Errentaren gaineko zergarekin hasiz, lan atxikipenen atalean 20,5 milioi gehiago jaso ditu Ogasunak (+%2,5). Honela, PFEZ bere osotasunean hartuta emaitza ere positiboa da, pasa den urtean baino 53,1 milioi gehiago batu dira eta (+%8,9). Bestalde, honako hiru kontzeptu hauek erdibana egiten dira PFEZ eta Sozietateen gaineko Zergaren artean: behera egin dute kapital higikor eta higiezinen atxikipenek, 2,1 milioi (-%4,4) eta 1,1 milioi (-%4,1). Aldiz, hazi egin dira ondare irabazien gaineko atxikipenak, 13,7 milioi euro gehiago bildu baitira (+%85,4).\nSozietateen gaineko Zergari dagokionez, kuota diferentzial garbiak 5,6 milioi euro gutxiago jaso ditu: sarrera gordinak 4,3 milioi euro jaitsi dira, eta itzulketak 1,3 milioi eurotan murriztu dira. Bestalde, Aldundiak kudeatzen duen BEZari dagokionez, zerga bilketa metatua %27,2 jaitsi da aurreko urtearekin alderatuta, hau da, 145,1 milioi euro gutxiago: 57,6 milioitan jaitsi dira sarrerak (-%7,7), itzulketak 52,9 milioitan igo dira (+%16,2) eta lurralde arteko doikuntzak 34,6 milioi eurotan murriztu dira (-%31,2). Zerga berezietan, Hidrokarburoen gaineko Zerga 33,5 milioi eurotan jaitsi da (-%29,1). Azkenik, Estatuarekiko doiketei dagokionean, BEZari dagozkionak 16,4 milioi eurotan murriztu dira, eta zerga berezienak 27,4 milioi eurotan okertu.\nBestalde, igandean egin ziren Eusko Legebiltzarreko hauteskundeak ere izan ditu hizpide Mendozak. Lehenik eta behin, eskerrak eman dizkie Gipuzkoan boto eskubidea erabili zuten 303.786 herritarrei. Abstentzioaren igoerari ere egin dio erreferentzia bozeramaileak, ia bost puntutan hazi baitzen lurraldean, "bizi digun ezohizko egoeraren adierazle". "Bizi dugun testuingurua guztiz ezohizkoa da, baina hala ere berme guztiekin egin ahal izan dira hauteskundeak, eta hau berri ona da", Euskadin hau gauzatzeko lan egin duten pertsona guztiei eskerrak emanez. Gainera, "errespetua" adierazi du etxean geratzea erabaki eta abstentzioaren alde egin duten pertsonentzat, eta herritarren artean kultura demokratikoa indartzeko lanean jarraitzearen alde egin du.\n"Orain osasun krisi honi erantzuteko lanean jarraitzeko momentua da. Euskadik erakunde sendoak behar ditu arazo honi aurre egiteko, eta hauteskundetako emaitzek horretarako aukera ematen du", aldeztu du. Bere ustez, pandemiari eta bere ondorioei aurre egitea momentu honetan dagoen egiteko nagusia da eta, horretarako, Euskadik egonkortasuna, elkarlana eta instituzio indartsuak behar ditu. "Orain arte bezala, Foru Aldundia prest dago eta elkarlaneko pronto, herritarrek dituzten behar eta kezkei ahalik eta modu onenean erantzuten jarraitzeko. Iraganean egin izan dugun bezala, ziur nago guztion artean krisialdia gainditzea lortuko dugula", gaineratu du.\nAzkenik, COVID-19 gaitza Aldundiak kudeatzen dituen gizarte politika arloko baliabidetan izaten ari den eraginaren berri ere eman du Mendozak. Honela, adinekoen egoitzak kasurik gabe jarraitzen dute, baina sei kasu positibo hauteman dira gizarte inklusioko baliabideetan. Alor honetako azpiegitura sarea 54 baliabidek osatzen dute, eta guztira 225 egoitza plaza eta beste 192 plaza dituzte etxebizitzetan. Positiboak Donostian (2), Tolosan (2) eta Andoainen (2) eman dira, eta kontagioen jatorria azken udalerri honetan egindako formazio gela batean dago. Osakidetza ari da kasuen eta beraien kontaktuen jarraipena egiten, eta pertsona guztiak asintomatiko edo sintoma oso arinekin daude.\nBestalde, Mendozak abagunea baliatu du arduraz jokatzearen aldeko deia egiteko, COVID-19 gaitzaren aurrean edozein erlaxazio mota uxatzeko asmoz. "Erne jarraitu behar dugu, pandemia ez baita amaitu", nabarmendu du, maskaren erabileraren garrantzian jarriz azpimarra. Honela, aurreratu du Aldundiak komunikazio kanpaina bat prestatzen ari dela, hurrengo egunetan ezagutaraziko dena, non Gipuzkoako gizarteko aurpegi ezagunek maskaren erabileraren aldeko mezu honekin bat egingo duten. "Guztion artean, ondo egin diogu aurre pandemiaren lehenengo olatuari, baina ez da erlaxatzeko unea, ezin dugu lortu dugun guztia kolokan jarri eta ikasitakoak zerbaitetarako balio behar digu", aldeztu du.\nUrmuga mendi zeharkaldiak musikaz blai abiatu du ibilbidea.\nAnoetak gotorleku izaera baliatu behar du.\nIrun 1552k Osasun Jardunaldiei buruzko liburua aurkeztuko du bihar.


Jon Iraolak zinegotzi izaten jarraituko du, atxikitu gabekoa bezala - Baleike.eus\nBaleike 2018-05-18 11:59\nAtzo izandako ez ohiko plenoko gai ordenean Jon Iraola zinegotziaren errenuntzia jasotzen zen. EAJ-PNVko zerrendan aurkeztu zen Iraolak, baina, iritzia aldatu du eta zinegotzi izaten jarraituko du, atxikitu gabekoa bezala.\nHiru asteko epean gauzak erabat aldatu daitezke. Apirilaren 26ko udal plenoan jakitera eman zen Jon Iraola zinegotziak kargua utziko zuela, eta maiatzaren 17an egingo zen ez ohiko plenoan gauzatuko zela kargu uzte hori. Hala jasotzen zen asteartean banatutako bilkurako gai ordenean.\nAtzo goizean, baina, gutun bat bidali zuen Iraolak puntu hori gai ordenetik kentzeko eskatzen. Arratsaldean egin zen bilkuraren amaieran zen aztertzekoa puntu hori. Oier Korta alkateak zera adierazi zuen: "Bere unean [Jon Iraolak] esan zuen kargua utziko zuela. Orain beste idatzi bat aurkeztu du esandakoaz atzera egiteko eta atxikitu gabeko zinegotzi bezala jarraituko du. Sigla batekin aurkeztu zen hauteskundeetara eta berak erabaki du alderdi horretatik ateratzea. Herria izango da zinegotzi honen jarrera epaituko duena".\nJon Iraolak ez zuen bere iritzi aldaketa azaldu. Bilkurak aztertu zituen puntuetan EAJrekin batera bozkatu zuen.\nMugimendu honen ondoren, Udal Gobernuan dagoen EAJ sei zinegotzitik bostera pasako da. EH Bilduk sei zinegotzi izaten jarraitzen du, PSE-EEk bat, eta Jon Iraola izango da 13. zinegotzia, atxikitu gabekoa bezala.


Jon Santacanak zilarra irabazi du superkonbinatuan - Kirola - Berria\nJon Santacanak zilarra irabazi du superkonbinatuan\nEskiatzaile donostiarrak bederatzigarren domina du Paralinpiar Jokoetan; beste bi probatan ariko da oraindik\nMiguel Galindo eta Jon Santacana, zilarra ospatzen, atzo. MIKAEL HELSING / EFE\nOLINPISMOA. Dominaren usainean zebiltzan Jon Santacana eta Miguel Galindo Pyeongchangen (Hego Korea), Neguko Paralinpiar Jokoetan. Laugarren izan ziren eskiatzaile donostiarra eta haren gida jaitsieran eta supererraldoian. Atzo, ordea, podiumera jauzi egin zuten, bigarren koskara, hain zuzen. Zilarrezko domina irabazi zuten superkonbinatuan. Maros Hudik eta Miroslav Haraus eslovakiarrak soilik izan zituzten aurretik, 91 ehunenera.\nAtzokoarekin, bederatzi domina irabaziak ditu Santacanak Neguko Paralinpiar Jokoetan: hiru urrezko, lau zilarrezko eta bi brontzezko. Oraindik, beste bi gehiago eskura ditzake, eslalomean eta eslalom erraldoian ariko baita, gaur eta larunbatean, hurrenez hurren.\n«Merezi genuen horrelako amaiera bat, asko borrokatu garelako», esan zuen Santacanak domina irabazi berritan. Oso litekeena da hauek izatea azken Jokoak donostiarrarentzat.


Smartkalearen datuak denbora errealean | Drupal\nSmartkalearen datuak denbora errealean\nSmartKalea proiektuak smart plataforma bat sortu du, proiektuan garatzen ari diren azpisistemak jarraitzeko eta kudeaketa adierazleak izateko aukera ematen duena.\nGaur egun zenbait informazio-iturritatik jasotzen dira datuak dagoeneko:\nEnergia elektrikoaren eta uren kontsumoa kontagailu adimentsuen eta smart plataformen bidez\nPertsonen edukiera zenbatzeko sentsore adimentsuekin.\nIbilgailu motordunen eta ez motordunen mugikortasun-datuak\nHirian hedatutako argiztapen adimentsuari buruzko informazioa\nSentsoreen bidez neurtutako ingurumen-datuak.\nEta azpisistema berriak sartzen jarraituko dira.\nPlataformatik nabigatu eta denbora errealean jasotzen diren sistemen informazio guztia, konparazioak eta hiriko adierazle gakoen bilduma ezagutu.\nPlataforman erakusten diren grafikoak interaktiboak dira, beraz, iragazkiak jar ditzakezu informazioa zure interesaren arabera ikusteko.\nZer esan nahi du honek?\nZer da hiriaren iraunkortasun-maila?\nHiriaren iraunkortasun-maila neurri bat da, eta "SmartKalea hiriaren" egoera zein den adierazten du egunero; elektrizitatearen eta uraren kontsumoak, airearen kalitatea eta hirian zehar batetik bestera joateko modua aintzat hartzen ditu.\nZer aztertu nahi duzu?\nZer ari gara neurtzen?\nKontagailu adimentsuen eta plataformen bidez energia elektrikoaren kontsumoak monitorizatzen ditugu SmartKalea proiektuan parte hartzen duten etxeetan eta saltokietan/ostalaritzan. Smart plataformak egunero jasotzen ditu kontsumo elektrikoak, era anonimoan, datuak biltzeko eta aztertzeko.\nKontsumoaren monitorizazioak, etxeen eta establezimenduen eraginkortasun energetikoa hobetzeko balio du, kontsumoen etengabeko jarraipena egitea eta aurrezki energetikoko neurriak hartzea ahalbidetuz.\nZer neurtu nahi duzu?\nGuztira Parte Vieja Altza\nPertsona bakoitzeko kontsumo elektrikoa etxebizitzetan\nkW kontsumo elektrikoa neurtzeko unitatea da. Datu horrek etxebizitzako pertsona bakoitzeko lehengo batez besteko kontsumoa adierazten du. Berrikusi zure faktura elektrikoa eta konparatu zure kontsumoa.\nkW Kontsumo elektrikoa neurtzeko unitatea da. Datu horrek etxebizitzako persona bakoitzeko aurreko astean izandako besteko kontsumoa adierazten du. Berrikusi zure faktura elektrikoa eta konparatu zure kontsumoa.\nkW Kontsumo elektrikoa neurtzeko unitatea da. Datu horrek etxebizitzako persona bakoitzeko aurreko hilabetean izandako besteko kontsumoa adierazten du. Berrikusi zure faktura elektrikoa eta konparatu zure kontsumoa.\nkW kontsumo elektrikoa neurtzeko unitatea da. Datu horrek etxebizitzako pertsona bakoitzeko iazko batez besteko kontsumoa adierazten du. Berrikusi zure faktura elektrikoa eta konparatu zure kontsumoa.\nKontsumo elektrikoa saltokietan/ostalaritzan m2-ko\nKontsumo elektrikoa kWh-tan neurtzen da. Datu horrek, establezimendu batek atzo izandako batez besteko m2 kontsumoa erakusten du. Zure establezimenduko faktura elektrikoa berrikusi eta kontsumoa konparatu.\nKontsumo elektrikoa kWh-tan neurtzen da. Datu horrek, establezimendu batek aurreko astean izandako batez besteko m2 kontsumoa erakusten du. Zure establezimenduko faktura elektrikoa berrikusi eta kontsumoa konparatu.\nkWh Kontsumo elektrikoa neurtzeko unitatea da. Datu horrek etxebizitzako persona bakoitzeko aurreko hilabetean izandako besteko kontsumoa adierazten du. Berrikusi zure faktura elektrikoa eta konparatu zure kontsumoa.”\nkW kontsumo elektrikoa neurtzeko unitatea da. Datu horrek saltokiko m2-ko iazko batez besteko kontsumoa adierazten du. Berrikusi zure saltokiko faktura elektrikoa eta konparatu kontsumoa.\nZenbateko hori negoziatu du kontsumitzaileen elkarteak (SmartKalea proiektuan parte hartzen duten saltokietatik 19)\nKo guztizko aurrezpen ekonomikoa lortu du kontsumitzaileen elkarteak, energia handizkako moduan erosi eta prezioa enpresa komertzializatzaileekin negoziatu ondoren\nEnergia elektrikoaren kontsumoa %9 murriztu da Altzako etxebizitzetan, eguneko eta pertsona bakoitzeko, 2019an 2018 eta 2017 aldean\nSaltokien %23ak energia-eraginkortasunaren neurriak ezartzen jarraitu dute klimatizazio, hozte eta argiztapen sistemetan, kontsumo elektrikoa murriztearren\nElektrizitate kontsumoa pertsonako munduan\nPertsonako kontsumo elektrikoaren datuak erakutsiko dizkizugu, munduan zehar. Gogoan izan datuak ezin direla zuzenean alderatu; eskualde bakoitzak bere baldintza klimatikoak, sozialak, kulturalak eta ekonomikoak ditu.\nKontsumo elektrikoa etxeetan, hiriko, pertsonako eta eguneko (kWh/perts/egun)\nElektrizitatearen eguneko batez besteko kontsumoa etxeetan\nBegiratu nola eragiten duen urteko hilabeteak etxeko argindar kontsumoetan\nKontsumo energetikoaren profila etxebizitzetan\nBegiratu nola asteko egun motak kontsumitzen dugunarekin zerikusia duen.\nZure auzoko kontsumoa denboraldi batean ikusteko grafikoaren goialdeko eskuinaldeko filtroa erabil ezazu.\nKontsumo energetikoa hiriko ekitaldien arabera saltokietan\nHirian egiten diren ekitaldiek gure kontsumoetan eragiten dutela erakutsiko dizugu. Gure hirian egiten diren ekitaldiak lau kategoriatan sailkatu ditugu:\n- Herrikoiak -> gure egutegiko festak eta tradizionalak: Donostia, Aste Nagusia, Santo Tomas...\n- Kultura arlokoak -> jaialdiak, kontzertuak, lehiaketak,…\n- Kirol arlokoak -> kirol-lehiaketarik ezagunenak: Liga, estropadak, DonostiCup, maratoiak, ...\n- Komertzialak -> hiriko saltokiek aldizka ekitaldiak antolatzen dituzte: beherapenak, Black Friday, day of the dock...\nKontsumo elektrikoa tenperaturaren eta hezetasunaren arabera\nBegiratu nola eragiten duen meteorologiak gure energia elektrikoko kontsumoetan.\nZure faktura elektrikoan aurrezteko aholkuak\nOntzi-garbigailua edo arropa-garbigailua bezalako etxetresna elektrikoak erabat betetakoan erabili. Gainera, programa ekonomikoak edo tenperatura baxukoak erabiltzen badituzu, kontsumoa murriztuko duzu.\nTelebista, ordenagailua eta bestelako aparatuak erabat itzali. Stand by moduan edukita, alferrikako gastua sortzen da.\nOrdenagailuen eta mugikorren kargagailuei entxufea atera bateria kargatutakoan. Konexio anitzeko eta etengailudun oinarrietara konektatzen badituzu, oinarria soilik deskonektatu beharko duzu horietara konektatutako aparatu guztiak itzali izana bermatzeko.\nBerrikusi zenbateko potentzia kontratatuta duzun; behar baino potentzia gehiago kontratatzearekin, hilaren bukaeran gehiago ordaindu behar da.\nEz sartu elikagai beroak hozkailuan, etxetresna elektrikoak gehiago kontsumitu behar baitu tenperatura baxuari eusteko eta dena hotzean edukitzeko; gainera, haren bizitza baliagarria laburtzen du.\nEtxetresna elektriko berria erosi behar baduzu, hautatu energia-eraginkortasun handienekoa (A, A+, A++). Nahiz eta inbertsio handiagoa egin behar izan, kontsumoan asko aurreztea lortzen da epe luzera.\nSmart plataformaren bidez ur-kontsumoak monitorizatzen ditugu SmartKalea proiektuan parte hartzen duten etxeetan eta saltokietan/ostalaritzan. Plataforma honek, ur-kontsumoak anonimoki jasotzen ditu egunero, era anonimoan, kontsumoak aztertzeko.\nKontsumoak monitorizatuz, etxeen eta establezimenduen eraginkortasuna hobetzen da. Horrela, erabakiak har daitezke eta aurrezki energetikoko neurriak ezarri daitezke. Horrez gain, kontsumoen etengabeko jarraipena egiten da ere.\nPertsona bakoitzeko uraren kontsumoa etxebizitzetan\nHemen agertzen da etxebizitzako pertsona bakoitzeko atzo izandako batez besteko kontsumoa\nHemen agertzen da etxebizitzako pertsona bakoitzeko aurreko astean izandako batez besteko kontsumoa\nHemen agertzen da etxebizitzako pertsona bakoitzeko aurreko hilabetean izandako batez besteko kontsumoa\nHemen agertzen da etxebizitzako pertsona bakoitzeko iaz izandako batez besteko kontsumoa\nUr-kontsumoa saltokietan/ostalaritzan m2-ko\nHemen establezimendu batek atzo izandako batez bestekokontsumoa m2-ko erakusten da.\nHemen establezimendu batek aurreko astean izandako batez bestekokontsumoa m2-ko erakusten da.\nHemen establezimendu batek aurreko hilabetean izandako batez bestekokontsumoa m2-ko erakusten da.\nHemen establezimendu batek iaz izandako batez besteko kontsumoa m2-ko erakusten da.\nUraren kontsumoa %3 murriztu da etxebizitzetan, 2018ko lehen seihilekoan zehar\nUraren kontsumoa %26 murriztu da saltokietan, 2018ko lehen seihilekoan zehar\n30 L ur gutxiago kontsumitu da egunean saltokietan\nUr-kontsumoa pertsonako munduan\nUr-kontsumoaren datuak erakutsiko dizkizugu pertsonako munduan zehar. Kontuan hartu datuak ezin direla zuzenean alderatu; eskualde bakoitzak bere baldintza klimatikoak, sozialak, kulturalak eta ekonomikoak ditu.\nUr-kontsumoaren profila etxebizitzetan\nIkus kontsumoaren eta asteko egun ezberdinen arteko erlazioa.\nUr-kontsumoa hiriko ekitaldien arabera saltokietan\nHerrikoiak -> gure egutegiko festak eta tradizionalak: Donostia, Aste Nagusia, Santo Tomas...\n- Kultura arlokoak ->jaialdiak, kontzertuak, lehiaketak,…\nUr-kontsumoa tenperaturaren eta hezetasunaren arabera\nBegiratu nolako eragina duen meteorologiak gure ur-kontsumo mailan.\nUraren fakturan aurrezteko aholkuak\nJarri zakarrontzia bainugelan; modu horretan, komuna zaborrontzia izatea saihestuko duzu.\nZiurtatu ontzi-garbigailua eta arropa-garbigailua ondo betetzea, eta hautatu programa egokia.\nLorategia edo landareak badituzu, ureztatu goizean edo gauean, ura xurgatu baino lehen lurrundu ez dadin.\nZiurtatu zure iturriak ondo ixten direla eta ez dutela jariorik.\nJarri zurrusta-haustekoak edo atomizagailuak iturrietan eta dutxetan. Ur-zurrusta hautsi eta airearekin nahasten dute; ondorioz, bolumena handiagotzen da emari gutxiagorekin.\nGogoratu iturria ixtea xaboia ematen duzun, hortzak garbitzen dituzun edo bizarra kentzen duzun bitartean.\nAlde Zaharreko eta Altzako eremuetan jarritako kontaketa-sentsoreen bidez kale hauetako sarrerak eta irteerak monitorizatzen dira: Kale Nagusia, Narrika, San Jeronikoa, Abuztuaren 31, Fermin Calbeton, San Lorentzo eta Altza Pasealekua. Neurri horiek smart plataforman jasotzen dira, datuak ikusi eta ondoren aztertzeko.\nSarreren eta irteeren monitorizazioa jaiegunetan eta egun berezietan jende kopuruaren igoera detektatzeko erabiltzen da.Horrez gain, mugikortasunaren beste eremu batzuk ere monitorizatzen dira, alokatutako bizikleten erabilera edota Altzako Euskotren bidaiari kopurua, adibidez.\nEgun Asteko Hileko Urte\nHemen jasotzen diren datuek Donostiako hirian herritarren portaera eta auzo edo eremuaren arabera gehien erabilitako lekualdaketa-baliabideak ezagutzeko eta aztertzeko jarritako sentsoreek detektatutako pertsona eta bizikleta kopurua erakusten dute.\nAtal honetan, gaurko adierazleak erakusten ditugu, pertsonak eta bizikleta publikoen erabilera kontuan hartuz. Jaiegunen eta egun berezien eragina ere erakutsiko dugu, gure hiriko mugikortasunean nola eragiten duten ikusteko.\nAuzo honetarako informaziorik ez dago\nAtzo, gure kontaketa puntuetan, zenbat pertsona igaro ziren kontatzen dugu.\nAtzo, gure kontaketa puntuetan, alokatutako bizikleta kopurua kontatzen dugu\nAtzo tren zerbitzua erabili duten bidaiari kopurua kontatzen dugu\naurreko astean gure kontaketa puntuetan, zenbat pertsona igaro ziren kontatzen dugu.\naurreko astean, gure kontaketa puntuetan, zenbat bizikleta igaro ziren kontatzen dugu.\nAurreko astean tren zerbitzua erabili duten bidaiari kopurua kontatzen dugu\naurreko hilabetean gure kontaketa puntuetan, zenbat pertsona igaro ziren kontatzen dugu.\naurreko hilabetean, gure kontaketa puntuetan, zenbat bizikleta igaro ziren kontatzen dugu.\naurreko hilabetean tren zerbitzua erabili duten bidaiari kopurua kontatzen dugu\nIaz, gure kontaketa puntuetan, zenbat pertsona igaro ziren kontatzen dugu.\naurreko urtean, gure kontaketa puntuetan, zenbat bizikleta igaro ziren kontatzen dugu.\niaz tren zerbitzua erabili duten bidaiari kopurua kontatzen dugu\nUztaileko egun bat\nAma Birjinaren eguna\nSan Tomas eguna\nPertsonak, orduko eta klimatologiaren arabera\nBegiratu nolako eragina duen klimatologiak kaleko pertsona kopuruarengan.\nBicicletas por hora y climatología\nObserva la influencia de la climatología con el uso de la bicicleta en la ciudad.\nVehículos por hora y climatología\nObserva la influencia de la climatología con el uso del vehículo en la ciudad.\nPasajeros de autobús por hora y climatología\nObserva la influencia de la climatología con el uso del autobús en la ciudad.\nPasajeros de tren por hora y climatología\nObserva la influencia de la climatología con el uso del tren en la ciudad.\nOcupación de parking por hora y climatología\nObserva la influencia de la climatología con el uso del parking en la ciudad.\nSmartKalea proiektuaren barruan argiteria adimentsuko sistema bat ezarri dugu LED luminariekin Kale Nagusian eta Altza Pasealekuan. Sodio-lurrunezko tradizionalak baino eraginkorragoak dira, eta pertsonen presentzia detektatzeko sistema bat gaineratu dugu, pertsonak dauden edo ez kontuan hartuz argiztatze-maila egokitzeko. Horrela, energia elektrikoa aurreztuko dugu hiriko argietan.\nHiriko argien kontsumo energetikoaren datu horietan oinarrituz, argiztatze adimenduneko sistema berriari esker lortutako aurrezki elektrikoak kalkulatu ditugu.\nHerenegun Asteko Hileko Urte\nArgi adimetsuaren hereguneko kontsumo elektrikoa (presentzia detektatzen duten LED bonbillekin)\nKontsumo elektrikoa kWh-tan neurtzen da. Hemen, atzo aktibatutako presentzia detektagailua duten LED bonbillen kontsumoa erakusten da.\nArgiztapen adimendunaren aurreko astean elektrizitatearen kontsumoa (presio detektagailuaren LED bonbillekin)\nKontsumo elektrikoa kWh-tan neurtzen da. Hemen, aurreko astean aktibatutako presentzia detektagailua duten LED bonbillen kontsumoa erakusten da.\nKontsumo elektrikoa kWh-tan neurtzen da. Hemen, aurreko hilabetean aktibatutako presentzia detektagailua duten LED bonbillen kontsumoa erakusten da.\nConsumo eléctrico anual del alumbrado inteligente (con bombillas LED con detector de presencia)\nKontsumo elektrikoa kWh-tan neurtzen da. Hemen, aurreko urtean aktibatutako presentzia detektagailua duten LED bonbillen kontsumoa erakusten da.\nZenbat kontsumituko luke argiztapen adimendunik ez balego?\nSodio lurrunezko bonbillen zenbatetsitako kontsumoa\nAurrezkia alderatu eta ikus dezazun, presentzia-detektagailurik ez duten sodio-lurrunezko ohiko farola batzuen kontsumo baliokidea kalkulatu dugu.\nSodio lurrunezko bonbillen ordez argitazpen adimendunik zenbatetsitako kontsumoa\nPresentzia-detektagailurik gabeko Led bonbillen zenbatetsitako kontsumoa\nAurrezkia alderatu eta ikus dezazun, presentzia-detektagailu gabeko LED farola batzuen kontsumo baliokidea kalkulatu dugu.\nPresentzia-detektagailurik gabeko Led bonbillen ordez argitazpen adimendunik zenbatetsitako kontsumoa\nPara que puedes comparar y ver el ahorro, hemos calculado cual sería el consumo equivalente de una farolas tradicionales de vapor de sodio sin el detector de presencia.\nHiriko argien kontsumo elektrikoan argiztatze-sistemarengatik lortutako aurrezkia\nIkusargiztatze motaren arabera egindako kontsumoak. Hemen,gure hiriko kaleetako argiztatzeko modu berri honek ekartzen duen aurrezkia grafikoki antzeman daiteke.\nSmartkalea proiektuan eguzki-erradiazioa monitorizatzen da, Cervantes plazan instalatutako sentsore baten bitartez. UV indizea eguzkitik datorren UV erradiazioaren intentsitatea lurrazalean adierazten duen adierazlea da. Halaber, larruazalean lesioak egiteko duen gaitasuna erakusten du.\nNon neurtu nahi duzu?\nGuztira Parte vieja Centro Altza\nUV indizea eguzkitik datorren UV erradiazioaren intentsitatea lurrazalean adierazten duen adierazlea da. Halaber, larruazalean lesioak egiteko duen gaitasuna erakusten du. OMEk neurtzeko eta irudikatzeko ondorengo sistema estandarra\nOso handia 8-10\n*Los equipos de calidad cumplen la Directiva Europea 2008/50/EC\nConsejos para mejorar la calidad del aire\nHiriko airearen kalitatea ona izan den egunen urteko portzentajea duzu hau.\nUV indizea munduan\nMunduko beste leku batzuetako UV erradiazioaren balio tipiko maximoak gauden urteko hilabeterako.\nUV indizea egunean zehar\no\tBegiratu nola eragiten duen UV indizeak kaleko pertsona kopuruarengan\nEra honetako hondakinen unitate-kopurua, kokapen honetan jasoa kontsultatutako astelehenean zehar.\nEra honetako hondakinen unitate-kopurua, kokapen honetan jasoa kontsultatutako ostiralean zehar.\nEra honetako hondakinen unitate-kopurua, kokapen honetan jasoa kontsultatutako astean zehar.\nBide-garbiketarako zerbitzuek Altza auzoko hainbat puntutan, SmartKalea ezartzen ari den lekuetan, jasotako hondakinak aztertzen dira. Analisia proiektuaren barneko esperientzia pilotuan kokatzen da; astean bitan jasotzen da informazioa (astelehenetan eta ostiraletan), kontrolerako puntu ezberdinetan.\nEkimena hamar astekoa izango da, eta horren bitartez monitorizatutako kontrol-puntuetan tamaina handikoak diren hondakinak neurtzea eta baloratzea nahi da, hondakin horiek murriztea errazteko kanpainak ezarri ahal izatearren, ingurunea eta herritarren ongizatea hobetuaz.\nGuztira C/ Arriberri c/ Arrizar San Marcial c/ Txirrita Paseo Altza (altura bar La Palmera)\nNoiz neurtu nahi duzu?\nGuztira 1 Astea 2 Astea 3 Astea Astea 4 Astea 5 Astea 6 Astea 7 Astea 8 Astea 9 Astea 10 Astea 11 Astea 12 Astea 13 Astea 14 Astea 15 Astea 16 Astea 17 Astea 18 Astea 19 Astea 20 Astea 21 Astea 22 Astea 23 Astea 24 Astea 25 Astea 26 Astea 27\nASTELEHENA OSTIRALA GUZTIRA\nOndorengo grafikoan, pilotuaren garapenean zehar jasotako eta mota bakoitzeko hondakinen kopuruaren bilakaera ikus daiteke.


Bizileku. Noticias de Gipuzkoa\nKarmele Jaio - 2016(e)ko maiatzaren 13a, ostirala - 07:02etan eguneratua\nBizitzeko leku egokia dela sentitzeko, zer behar du herri edo hiri batek? Batzuetan, hiri bat bisitatzen ari garenean, zerbaitek esaten digu bizitzeko leku egokia izan daitekeela, eta agian ezer gutxi dakigu hango biztanleriaren bizi kalitateari buruz, haien langabezia tasari buruz, berdintasun mailari buruz eta abar. Baina kaletik goaz eta zerbaitek esaten digu hiri edo herri hori egokia izan daitekeela bizitzeko.\nNik uste dut gauza eta detaile txikiek ematen digutela sentsazio hori. Zebrabidetik errepidea igarotzera joan eta gidariek bitan pentsatu gabe balazta zapaldu eta autoa gelditzen dutela ikustea, adibidez. Detaile txiki horrek asko esaten du jendearen errespetu mailari buruz. Edo taberna batean zerbitzaria zurekin adeitsua denean, edo arraza ezberdinetako pertsonen lagun taldeak edo bikoteak ikusten dituzunean, edo parkean jendea irakurtzen ikusten duzunean...\nEta kontrakoa ere gertatzen da, elkarren artean oihuka eta haserretuta hitz egiten duen jende asko ikusten duzunean, autobusera adineko pertsona bat igo eta inork ere ez dionean bere lekua eskaintzen... Orduan pentsatzen duzu ez dela hori bizitzeko leku egoki bat. Tamalez, askotan zeure hirian bertan sentitzen duzu azken hau.\nNik, adibidez, aspaldi utzi nion egunkarien edizio digitaletako albisteei jendeak egiten dizkien komentarioak irakurtzeari, baina duela gutxi konturatu barik halakoak irakurtzen hasi eta komentario batzuen errespetu falta dosi itzela ikusita, ezjakintasunaren alarde lotsabako hura, bat batean sentitu nuen nik ez dudala halako jendearekin bizi nahi. Une horretan bertan damutu nintzen anonimatu koldarraren babesean esaten diren astakeri haiek irakurtzeaz, eta erabaki nuen ez ditudala inoiz gehiago irakurriko, ez behintzat benetako izen eta abizenekin sinatuta agertzen diren arte.\nNik bizitzeko egokia den leku baten bizi naizela pentsatu nahi dut eta komentario mingarri horiek idazten dituztenak gutxiengo bat direla, zarata egiten duen gutxiengo bat. Horiek dira zebrabideetan gelditzen ez direnak, autobusean adineko pertsonei lekua eskaintzen ez dietenak eta abar.


Dbizi - Ohiko galderak\nMapa eta geltokiak\nBizikletak eta geltokiak\nBonu motak eta ordainketa modua\nMaskara derrigor erabili behar da.\nGomendagarria da eskuak gel hidroalkoholikoarekin garbitzea bizikleta erabili aurretik eta ondoren.\nSistema kudeatzen duen enpresak egunean behin desinfektatuko ditu bizikletak.\nZer da Dbizi?\nDbizi da Donostiako Udalaren bizikletak alokatzeko sistema, eta donostiarrei garraiobide alternatibo bat ematea du helburu, ingurumena zaintzen laguntzeko. Bizikleta mekaniko eta elektrikoekin ematen den zerbitzua da, eta bizikleta horiekin mugikortasun praktiko, seguru eta jasangarria ahalbidetzen du.\nZer ez da Dbizi?\nEz da bizikletak turismorako edo aisialdirako alokatzeko sistema publiko bat. Garraiobide bat da, eta hiriko ohiko garraio publikoaren osagarri ezin hobea. Donostian egunero egiten diren ibilbide txikiak egiteko erabiltzea da bere helburua. Ibilbide turistiko bat edo iraupen luzeko irteera bat egiteko bizikleta bat alokatu nahi baduzu, Donostiako Udalaren web orria bisitatzera gonbidatzen zaitugu. Bertan, bizikletak alokatzeko erakundeak kontsulta ditzakezu.\nZein eremutan erabil daitezke sistemako bizikletak?\nSistemako bizikletak Donostiako udal mugartean baino ezingo dira erabili, eta sistemaren geltokietan jaso eta itzuli beharko dira.\nZein da Dbiziren funtzionamendu-ordutegia?\nAstelehenetik ostiralera: 6:00 - 24:00.\nLarunbat, igande eta jaiegunak: 24 ordu.\nZer ordutegi dute Dbiziko erabiltzaileen arretarako telefonoek?\nDbizi sistema berriarekin zerikusia duten gorabeheretarako, 943 060 888 telefonora deitu dezakezu; 24 orduetan erantzungo dizute, urteko 365 egunetan.\nTelegram aplikazioa deskargatu eta konfiguratu dezakezu, halaber, Erabiltzaileen Arretarako Zerbitzuarekin harremanetan jartzeko, astelehenetik ostiralera, lanegunetan, 08:00etatik 20:00etara.\nZenbat geltoki eta bizikleta ditu sistemak gaur egun?\nGaur egun, honako hauek osatzen dute sistema:\n317 bizikleta mekaniko\n120 bizikleta elektriko\nZein adinetatik aurrera erabil daiteke sistema?\nZerbitzua 16 urtetik gorakoentzat dago baimenduta. 16 edo 17 urteko pertsonek legezko tutorearen baimena aurkeztu/erantsi behar dute, alta emateko ezinbesteko baldintza baita.\nNola hasten da zerbitzua bizikleta mekaniko zein elektriko batekin?\nPBSC-ko app-aren bidez. Hautatu 'bizikleta bat lortu' aukera mapa nagusiaren barruan, eskaneatu QR kodea, eta itxaron argi horia berde jarri arte zure bizikleta hartu ahal izateko\n3 minutu dituzu bizikletaren egoera egiaztatzeko, eta egoera onean ez dagoela uste baduzu, itzuli dezakezu, eta beste bat hartu, 10 minutu itxaron beharrik gabe.\nBizikletek giltzarrapoa al dute geltokien artean geldialdiak egiteko?\nEz, erabiltzaileak bizikleta zaintzeko ardura izango du, bizikleta bere esku dagoen bitartean.\nNola itzuliko dut bizikleta?\nBizikleta erabili ondoren, zoazen lekutik gertuen duzun geltokian utzi beharko duzu; ez duzu inoiz kalean utzi behar.\nHurbildu bizikleta libre dagoen ainguraleku batera (argi gorririk gabe), geltokiak bizikleta detektatu arte bultzatu (argi horia), eta itxaron ainguraketa baieztatu arte (argi berdea).\nItzuli ondoren, bizikletaren ainguraketa egiaztatu beharko duzu appean begiratuta.\nZer gertatzen da geltoki batean bizikleta itzultzeko lekurik ez dagoenean?\nBizikleta bat utzi nahi baduzu eta geltokia beteta badago, eskatu 10 minutu gehiago appean, kosturik gabe, zugandik hurbilen dagoen eta leku libreak dituen geltoki batera iritsi ahal izateko.\nZer gertatzen da geltoki batean bizikletarik ez dagoenean?\nDbizik bizikletak banatzeko zerbitzu bat dauka, eskaintza eta eskaria doitzen saiatzen diren azterlan batzuen arabera bizikletak geltokien artean banatzeko. Hala ere, Dbizi zerbitzu mugatua eta partekatua da, eta, horregatik, baliteke zenbait ordutan eta zenbait tokitan bizikletarik ez aurkitzea.\nGeltokian bizikletak daudela ikusten baduzu, baina sistemak ez badizu bizikletarik ematen, horrek esan nahi du matxuratuta dauden bizikletak direla eta mantentze zerbitzuak konpondu zain daudela.\nZenbat denboran erabil dezaket bizikleta modu jarraituan?\nGehienez 2 orduz erabil dezakezu. Bizikleta erabiltzen den lehenengo ordua, 30 minutuko tarteetan zatituta dago; bigarren ordua, berriz, zati bakarra da. Dbizi sisteman, bizikleta mekanikoz zein elektrikoz egiten den ibilbide bakoitzeko ordaintzen da. Hemen kontsulta dezakezu ordu tarte bakoitzaren kostua.\nZenbat denbora igaro behar da erabilera batetik hurrengora bitartean?\nEzin da beste bizikletarik erabili aurrekoa itzuli denetik 10 minutu igaro arte.\nNoiz amaitzen da bizikletaren gaineko ardura?\nAbonatu gisa, bizikleta geltoki batean hartzen duzun unetik beste geltoki batean edo bertan behar bezala ainguratuta uzten duzun arte izango zara bizikletaren arduraduna.\nZer egin behar dut ibilbidean zehar bizikletak matxuratzen gero?\nBizikleta hurbilen duzun geltokira eraman, ainguratuta utzi, eta matxura jakinarazi, matxura botoia sakatuz. Inola ere ezin izango da bizikleta utzi geltoki batean ainguratu gabe.\nGeltoki batetik urrun egonez gero, urgentzietarako 943 060 888 telefonora deitu beharko duzu, eta itxaron sistemaren mantentze lanen eta birbanaketaren zerbitzua iritsi arte.\nZer egin behar dut geltokian bizikleta bat hartu eta matxuratuta dagoela antzematen badut?\nSakatu matxuratutako bizikleta blokeatzeko botoia.\nZein dira Dbizi zerbitzuak eskaintzen dituen bizikleten abantaila nagusiak?\nBizikletaren beheko koadroak aukera ematen die adin eta altuera guztietako erabiltzaileei bizikleta modu seguruan erabiltzeko. Gainera, abiatzeak eta geldialdiak errazten ditu, betiere kontrol zehatza mantenduz.\nBizikletak grabitate-zentro baxua du, baita bizikletaren egiturazko osotasuna hobetzen duten eta gidatze-posizioa tentea izatea eragiten duten zenbait ezaugarri ere; horrek bermatzen du erabiltzailea seguru sentituko dela bizikleta gidatzean.\nAulkia azken belaunaldikoa da, eta diseinu irizpide zorrotzei erantzuten die: erosotasuna, ingurumen erresistentzia eta pisua. 7 mm-ko altzairu gogortuko errailak eta bigungarri lodia ditu, eta horiei esker esekidura pasiboa bermatuta dago inpaktu eta bibrazio maiztasun ugaritan.\nBizikletak balazta-sistema sendoa du, balazta-zehaztasun handia eskaintzen duena.\nBaldintza guztietan konfiantzaz gidatzeko, bizikletak pedal sendoak ditu, altzairu kromatuzko ardatz batekin eta aluminiozko aleazio-gorputz moldeatu batekin, polimerozko eta elastomero ez-labaingarrizko gainazalekin batera.\nBizikletak 24 x 1.95 hazbeteko pneumatikoak ditu, errepide lau eta zailetarako diseinatuak. Aire bolumen gehigarriak abantaila asko eskaintzen ditu: txirrindulariak oztopoak gainditu eta zuloetatik igarotzea ahalbidetzen du, aldi berean erabateko kontrola izanik.\nBizikletak, aurreko eta atzeko Led argiztapen sistema bat du, 10.000 orduko bizitza erabilgarriarekin. Bizikleta gelditzen denean, argiak piztuta egongo dira gutxienez 3 minutuz. Islatzaileek (aurrealdea, atzealdea, pedalak eta gurpilak) eta gurpilaren alboko hormako zerrenda islatzaileak bidaia segurua izatea eragiten dute argi gutxiko baldintzetan.\nZer ezaugarri dituzte geltokiek?\nGeltokiak mistoak dira, hau da, bizikleta mekanikoak zein elektrikoak sistemako edozein geltokitan hartu edota jaso daitezke.\nGeltoki batzuk sare elektrikoarekin konektatuta daude, eta horiek bizikleta elektrikoak kargatzeko erabiliko dira, eta beste geltoki batzuek, berriz, eguzki panelak edukiko dituzte, eta energetikoki autonomoak izango dira, eta horietan edozein eratako bizikletak utzi ahal izango dira baina ezingo dira bizikleta elektrikoak kargatu.\nZer bonu mota daude? Eta zer deskontu mota?\nBi abonu mota daude: abonu arrunta (12 hilabeteko iraupena) eta noizbehinkako abonua (30 eguneko iraupena).\nNola ordaintzen dira abonamenduak?\nSoilik banku txartel baten bidez ordain daiteke, eta banku txartel hori sisteman sartu beharko da (web orriaren edo apparen bidez).\nNola ordaintzen da bizikleta erabiltzeagatik?\nBizikleten erabilerari lotutako kostua zure kontuan erregistratutako banku txartelean kobratuko da. Noizbehinkako abonua izanez gero, erabileren kostua egunero kobratuko da, metatuta (sistema 24: 00etan itxi ondoren); abonu arrunta baldin baduzu, berriz, hilabete bakoitzeko 1ean kobratuko zaizu (kobrantza data alda daiteke, eta kobrantzak maizago egin daitezke hilean).\nZergatik kobratzen da lehen ordu erditik?\nBeste hiri batzuetako esperientzia ikusita, egiaztatu da gomendagarria dela lehen 30 minutuko tarte kobratzea. Horrela, bizikletak alokatzeko sistemak herritar askok oinez egiten dituzten mugimendu laburrak jasotzea saihesten da; izan ere, Udalaren helburua da kutsagarriagoak diren beste garraiobide batzuetan egiten diren bidaiak murriztea.\nZergatik da garestiagoa lehen orduaren ondoren?\nBizikletak alokatzeko sistema garraio publikoko sistema bat da, eta helburu honekin erabili behar da: bizikletaz joatea geltokiak kokatu direneko hainbat lekuren artean. Gure ustez, 30 minutu nahikoak dira urrutien dauden puntuen artean mugitzeko. Bestalde, sistemak gaitasun handiagoa izan dezan eta mugikortasun kuota handiagoari erantzu ahal izan diezaion, ezinbestekoa da bizikletak errotazio handikoak izatea, hau da, joan-etorriak egiteko behar den denbora zehatza erabiltzea, erabiltzaile gehiagok erabili ahal dezan eta joan-etorri gehiago egin ahal izateko. Horregatik, erabilera luzeenak eta, batez ere, ordubete baino gehiago erabiltzea eskatzen dutenak gehiago ordaindu behar dira.\nBeste tarifa bat kontratatu behar al dut bizikleta elektrikoak erabiltzeko?\nEz da beharrezkoa, bizikleta elektrikoak erabil ditzakezu eskuragarri dauden tarifetako edozeinekin. Geltokian bizikleta elektriko (berde) bat aurkitu, eta geltoki horretara hurbilduta bizikleta desbloketatu baino ez duzu egin behar. Bueltatzeko, libre edozein ainguralekutatan egin dezakezu. Kontuan izan bizikleta elektrikoak erabiltzeagatik ordaindu beharreko tarifak eta bizikleta mekanikoak erabiltzeagatik ordaindu beharrekoak ez direla berdinak. Hemen kontsulta ditzakezu tarifak.\nNola abonatu web bidez edo app bidez?\nWebgunean izena emateko inprimakiaren bidez ordaindu ahal izango duzu. Taldeko abonua bada, web bidez egitea gomendatzen da.\nAurrez aurre ordaindu al dezaket zerbitzua?\nDbiziko Erabiltzailearen Arretarako Bulegoan (Zorroaga pasealekua 23-25) bezeroari arreta emateko ordutegia astelehenetik ostiralera 9:00etatik 14:00etara eta 1500etatik 18:00etara da.\nHala eta guztiz ere, gaur egun COVID-19 dela eta, kudeaketa guztiak telematikoki egiteko ahalegina egingo da, eta kasu jakin batzuetan bakarrik eskatu ahal izango da hitzordua telefonoz. Edonola ere, sistemarako sarbidea Dbiziren aplikazio mugikorraren bidez bakarrik izango da.\nZer gertatzen da Dbizin abonatzeko erabili dudan kreditu txartela edo zordunketa txartela iraungi bada edo aldatzen badut?\nErregistratzeko erabili duzun banku txartela iraungitzen bada, edo txartela aldatu baduzu edo beste txartel bat erregistratu nahi baduzu, zure kontuan sartu beharko zara, eta bankuko datuak eguneratu. Gogoratu, ez utzi zure kontuan indarrean ez dagoen txartel bat, kobratu ezin izanagatik zehapenik ez izateko.\nNola abonatu naiteke 16 eta 18 urte bitartekoa banaiz?\nAdingabea bazara eta jada 16 urte bete badituzu, Dbiziren sareko kide izan zaitezke. Horretarako, dagokion formularioa deskargatu beharko duzu, eta zure aitarekin/amarekin edo legezko tutorearekin batera bete, beraiek emango dizkizute-eta bizikletak erabiltzeko baimena eta banku txartela, beraien erantzukizunpean, eskaria izenpetuta. Bidali formularioak eta eskatutako dokumentuak posta elektroniko honetara: administracion@dbizi.eus. Gure operadoreak zure aitarekin edo amarekin edo legezko tutorearekin harremanetan jarriko dira, aurkeztutako dokumentazio guztia zuzena dela egiaztatzeko, eta sisteman alta emango dizute.\nNola abonatu naiteke familia ugariko kide bat banaiz?\nFamilia ugaria bazarete eta familia ugarientzako deskontuez baliatu nahi baduzue, dagokion inprimakia deskargatu behar duzue. Inprimaki hori bete eta sinatu ondoren, eskatutako gainerako dokumentazioarekin batera honako helbide honetara bidali beharko duzue: administracion@dbizi.eus. Gure operadoreak DBizi kontuaren titularrarekin harremanetan jarriko dira, aurkeztutako dokumentazio guztia zuzena dela egiaztatzeko, eta kode bat bidaliko dizuete, web atarian titulua dagokion deskontuarekin eskuratu dezazuen.\nFamilia ugariko kide banaiz eta 5 kide baino gehiagoko abonua sortu nahi badugu, posible al da?\nBai. Familia ugariek deskontu bereziak dituzte eskura. 5 kide baino gehiago izanez gero, informazio guztia bidali behar da helbide honetara: administracion@dbizi.eus. Alta eskuz egingo dute Dbizi langileek zuzenean.\nNola egin dezaket 5 kide baino gehiagoko enpresa batentzako abonu bat?\nEnpresa batek 5 kidetik gorako taldeko abonu bakarrean egin dezake bere abonua. Horretarako, dagokion inprimakia deskargatu, bete, sinatu eta eskatutako gainerako dokumentazioarekin batera bidali beharko duzu posta elektronikoko helbide honetara: administracion@dbizi.eus. Gure operadoreak DBizi kontuaren titularrarekin harremanetan jarriko dira, aurkeztutako dokumentazio guztia zuzena dela egiaztatzeko, eta enpresari sisteman alta emango diote.\nNola emango naiteke baja zerbitzuan?\nErabiltzaileek baja hartuko dute automatikoki, azken aldiz kargatu eta urtebeteko epean. Saldoa ez dago aktibo 12 hilabete gehiagoz. Denbora hori igarotakoan, saldoa jaitsi egin da.\nBeste une batean borondatez baja emateko, eskaera administracion@dbizi.eus helbidera bidali beharko duzu, datu pertsonalak eta bajaren arrazoia adierazita.\nSisteman norberaren borondatez baja emateak ez du alta emateko, zerbitzuan egoteko eta zerbitzuak jasotzeko ordaindutakoa berreskuratzeko eskubiderik ematen.\nNola berritzen da urteko abonua?\nZure abonua iraungi baino lehen mezu elektroniko bat jasoko duzu, horren berri emanez eta abonua zerbizuaren appean edo webgunean berritzera gonbidatuz.\nOndo erabili Dbizi. Jarraitu beti arau eta aholku hauei:\nDbizi sistemako bizikletak ezin dira erabili gainerako garraio publikoetan, hala nola metroan, autobusean edo trenean.\nBizikletek ezin dute autobus-erreietatik ibili.\nBizikletak galtzadatik zirkulatzen duenean, indarrean dauden trafiko-arauak errespetatu behar ditu, beste edozein ibilgailuk bezala: semaforoei kasu egin eta oinezkoen pasabideak errespetatu, oinez doazenen lehentasuna beti errespetatu eta aurreratzeko edo norabidea aldatzeko maniobrak aldez aurretik adierazi.\nOndo erabili Dbizi. Jarraitu beti jarraibide hauei:\nGizalegez eta kontuz ibili, Dbizi guztiona da, zaindu dezagun!\nDebekatuta dago abonatutako erabiltzailearen gakoak lagatzea. Aseguruak titularra bakarrik estaltzen du.\nEz eraman beste inor. Arriskutsua da eta bizikletak hondatu ditzakezu.\nBizikleta egoera onean dagoela egiaztatu. 3 minutu dituzu aldatzeko. Ibilbidea amaitzean, egiaztatu bizikleta ondo ainguratuta geratu dela, eta egiaztatu app-ean zure ibilbidea behar bezala itxi dela.\nEguneratuta eduki beti erabiltzailearen guneko datuak. Sistemako sarbidea blokeatzea saihestuko duzu.\nZure segurtasunagatik, kaskoa erabiltzea gomendatzen dizugu.\nGeltokia beteta badago, 10 minutu gehiago lor ditzakezu batere kosturik gabe, zure mugikorreko aplikazioan eskatuta.\nDbizi zerbitzu partekatua eta mugatua da. Ordu batzuetan, baliteke bizikletarik ez aurkitzea.\nGauean, arropa islatzaileak erabiltzea gomendatzen dizugu, besteek zu ikusteko.\nBirak behar besteko aurrerapenarekin adierazi eta jakinarazi.\nSeguruak eta bidegabeak\nCookie propioak erabiltzen ditugu webgunea zure nabigazio ohituretara egokitzeko. Cookien erabilerari buruzko informazio gehiago jakin nahi baduzu, gure Cookie politika bisitatu.\nLegezko informazioa Pribatutasun politika Cookie politika


Pablo Zabala artisteak Bizkaia Zubia apaindu dau - bizkaie.biz\nPablo Zabala artisteak Bizkaia Zubia apaindu dau\nBizkaie! 2018-08-09 11:03 Kulturea\nPortugalete eta Areeta batzen dituan azpiegiturearen 125. urteurrena ospatzeko lau pieza dira.\nPablo Zabala, muralaren ganean (argazkiak: EHU) | Ikusi handiago | Argazki originala\nBilboko Itsasadarraren iragan meatzari eta industriala gogoratzen dauen konposizino piktorikoa egin dau Pablo Zabala artisteak, Bizkaia Zubiaren 125. urteurrena gogoratzeko ekitaldien barruan. EHUk jakitera emon dauenez, Gris izenburua dauen muralak lau panel ditu, itsasadarraren alde bakotxean bi.\nZubia zeharkatzeko ontzitxurako sarbideen estaldurak apaintzen ditue lau muralek. Espazioak berak ezarri ditu lanaren arauak, gris industriala eta itsas-argien gorria eta berdea alkartzen dira, azaldu dau Pablo Zabalak. Muralak itsasontzi biren sarrerea eta urteerea agertzen ditu; ontziek kea botatzen dabe, itsas-argiek berdez tindatua ezkerraldean, eta gorriz eskumaldean. Era berean, pintura-lanean ipar-mendebaldeko haizea irudikatu dau, kea haize horren agindupean mobiduten dalako, artistearen arabera.\nMurala marrazteko, espazioak berak ezarri deutsazan mugak gainditu behar izan ditu Zabalak, ontzitxuetan sartzeko kanpoko estalkiaren ganean lan egin behar izan dau eta. Bizkaiko Zubiko ertz bietako terrazetatik ikusten dira marrazkiak, baita zubiaren goialdeko pasabidetik be.\nBizkaia Zubia, edo Zubi esegia, 1892tik dago martxan eta gaur egun Unescoren Gizateriaren Ondare da. Hainbat ekimen antolatzen dabiz 125. urteurrena ospatzeko. Horreetako bat da Pablo Zabalaren interbentzino artistikoa. Zabalak (Getxo, 1994) aurretik be pintura murala landu izan dau, baina tamainu txikiagoko obrak be egin izan ditu. EHUren Arte Eder Fakultadeko gradua dauka eta gaur egun Pintura masterra ikasten dabil.


Heathrow berriaren kontrako ekintzen irakaspenak\nBritainia Handian asteotan Heathrow-ko aireportuaren handitzeaz eztabaidatzen da. Gobernuak baimendu nahi duen hirugarrengo pistaren kontra ari dira saiatzen batetik kaltetutako inguruko bizilagunak eta bestetik klimaren aldaketaz kezkatuta dauden ekologistak.\nHeathrow aireportuaren aurka egindako manifestazio batFotdmike\nGarairik onena eta txarrena da aldi berean klimaren aldaketaren inguruko ekintzaile izateko. Gaiak sekula baino indar handiagoa du, baina klimaren aldaketaren kontrako ekintza politikoa errenka doa zientziaren atzetik, eta zientziak apenas jarraitzen dion pausoa klimari gertatzen zaionari. Inertzia hau ezin nabarmenago ikus daiteke gobernuen eta hegan egin nahi duen publikoaren jarreretan”.\nDavid Matthews-ek hitzokin hasi du Flight fight (euskaraz “Hegaldien kontrako borrokan” ipini dezakeguna) titulatu duen artikulua, Britainia Handiko giro ezkertiarretan eragina duen Red Pepper hilabetekarian. Iazko abuztuan telebistek erakutsi zizkiguten Heathrowko aireportu inguruetan militanteen eta polizien arteko gatazken eta elkarbizitza korapilatsuaren irudiak, eta geroztik hango berririk ez da azaldu. Baina aireportuaren zabaltzearen inguruko kalapitak bero dirau, eta hain justu egunotan bukatua da pista berria egin ala ez erabakitzeko prozesuan jende aurreko agertze eta iritzi emate prozesua.\nGaur Londresko Heathrowen 473.000 hegaldi mugitzen dira urtean, eta plan berriekin kopuru horrek 720.000raino igo behar luke. Horretarako, azpiegitura gehiago eraiki nahi dituzte. Berdin Britainia Handiko beste leku askotan. Baina aireportu inguruetan ezarri nahi diren aldaketen tamainakoak dira ere hilabeteotan zabaldu diren protestak.\nHaserre dauden lehenak inguruetako bizilagunak dira. Heathrow zabaltzeko, adibidez, 700 etxebizitza eraitsi nahi dira, 3.000 pertsona lekuz aldatu, 15.000 etxe gehiagok gainean izango dituzte etengabe hegazkinak... Txikizioaz gain, zarata da bizilagunen kexu eta kezka iturria, zarata bera eta zaratak eragindako biziezina eta gaixotasunak. Lekuko herritarroi gehitu zaizkie klimaren aldaketaren kontrako militanteak, eta hauek eman diote gorputza mugimenduari. Antolaketaz gain, argudioetan: Gobernuak beroketa globalaz kezkatuta dagoela dion arren, aldi berean aireportuen hedatzea sustatzen du.\n2003an The Future of Air Transport dosierra onartu zuen Londresek, Heathrow, Stansted, Newcastle, Bristol eta beste hainbat hiritako aireportuen handitzea aurrikusiz eta industria honi lehentasuna emanez. Erabakiok deusetan utzi dituzte burrunbagatiko kexuak eta ingurumenean eragiten diren txikizioekiko protestak.\nAireportuen handitzearen aldekoek diote hegazkinek Britainia Handiko gas isurien %6-7a baino ez dutela sortzen. Baina horiei erantzuten zaie kopuruok ziztu bizian ari direla handitzen, urteotako hazkundeari eusten bazaio 2050ean hegazkinek jango dutela erresuma osoak klimaren aldaketa eragozteko edukiko duen karbono aurrekontu osoaren erdia, eta gainera hegazkinen kutsadurak –atmosferan oso goian isurtzen delako– lur azalean sortutakoaren halako bi edo lau hondatzen duela klima. Hala ere, argudio hauek guztiek ez dute samurtu Londresgo Gobernuaren erabakia.\nHonen aurka, Airport Watch (Aireportuen Behatokia) erakundeak biltzen ditu 2000 urtetik azpiegitura erraldoi horien kontrako mugimenduak. Hor daude Friends of the Earth edo Greenpeace bezalako talde ekologistak, Campaign to Protect Rural England eta National Trust kontserbazio erakundeak, bizi basatiaren defentsarakoak, lekuko jendeek zarataren kontra antolatutako taldeak, eta zuzeneko ekintzetan oinarritzen direnak, hala nola Plane Stupid edo Rising Tide.\nAuzotarrak eta zuzeneko ekintza\n“Kezka desberdinetatik abiatutako taldeen arteko elkarlanak arrakasta handiak ekarri ditu –idatzi du David Matthewsek– horrela elkarrekin deuseztatu ahal izan dituztelako kide bakoitzaren kontra haizatu diren kritikak”. Iazko abuztuan Camp for Climate Action kanpalekua antolatu zuten Heathrow inguruan, eta haren irudiak zabaldu ziren mundura. Hasieran agintariek debekatzea pentsatu zuten, antolatzaileak erradikal koadrila bailitzan geldiaraziz, baina Airport Watch-en babesean halako herritar talde anitza hurbildu zenez, ez zuten baimentzea beste biderik aurkitu, ahalik eta oztopo gehien jarrita, prefosta.\nAzpiegitura erraldoion kontrako mugimenduetan kaltetutako lekuan lekuko jendeek gero eta garrantzia handiagoa dute. Jende horiek beren herritar eskubideak zintzo erabili dituzte, kexuak aurkeztu, iradokizunak, proposamenak... eta ezertan kasurik ez diete egin agintariek. Militante eta erakunde ondo antolatuekin elkarlanean hasi dira orduan. Denborak erakutsiko du noraino hel daitezkeen denak elkarrekin, eta zenbat denbora behar duten agintariek beren artean zatiketak eragiteko.\nEztabaidetako bat beti zuzeneko ekintzen inguruan egon da eta hala egonen ere. Gainerako protestek deusetarako balio ez dutela ikusitakoan, harrera oso ona edukitzen dute. Baina beste aldetik, komunikabide nagusiek sarritan ekintza deigarriotan zentratu eta sustraian dagoen eskaria ezkutatzea lortzen dute. Alderantziz berdin, zuzeneko ekintza batek batzuentzako ia beti sakoneko gaietatik arreta desbideratzea dakar, eta aldiz besteentzako ekintzaile multzo txiki batek aukera gehiago ditu holako akzio batekin prentsaren begirada erakarri eta mezua pasarazteko.\nMilitante batek kazetariari esan dion moduan: “Zuzeneko ekintzak ateak zabaltzen ditu, presioa handitzen, fokoak erakartzen. Bultzada agresiboa baino gehiago da; parte hartzaileei indarra damaie. Adorez eta berotuta egiten dute aurrera, entzun egin beharko dietela eta beraiei eragiten dieten gauzen kontra eragiteko eskubidea dutela. Behin dastatu baduzu, berriro egin nahiko duzu”.\nMolde honetako ekintzetara bihurtu diren asko legeak xuxen betez egindako urratsek deus ekarri ez dutelako egin dute. Inguruko biztanleak saiatu dira udal agintarien bidez kalteak gutxitzen edo deusezten, baina ororen buru ohartu dira holako proiektu erraldoiak Londrestik datozela zuzenean erabakita, askotan kakotx bat ere aldatzeko modurik gabe. “Halako indarra dauka estatuak darabilen makinatzarrak, ezen eta lekuko politikariak ere maiz ez baitira Gobernua bera baino samurragoak herritarren kexuei arreta jartzeko”.\nHori gutxi balitz, hainbeste diru jokatzen den proiektuetan beti dute aireportuak diren enpresa erraldoiek hautetsiak erosteko nahikoa diru, eta beste batzuetan hautetsiek eduki ditzakete obra horietan interesak, saltzeko lurrak bezala mantentzeko lanpostuak.\nDena dela, Aireportuen Behatokiko erakundeak baliatzen ari dira Gobernuak proiektua jendaurrean erakusteko daukan epea, horretan ahalik eta herritar gehien mobilizatzeko.\nGobernuak –amaitu du Matthewsek Europakoez ere ari dela– egon daitezke abiazioaren eta hegazkin industriaren beroaldia gelditzeko gogo gutxirekin, baina boterea eskuetan daukate. Aurkako kanpainan ari direnek arrakasta izango dute uztartzen badituzte oinarri zabaleko eta lekuko jendeen oposizioa batetik, eta bestetik, klimaren aldaketaren kontra dei egiteko zuzeneko ekintza onargarriak eta irudimentsuak egiten dituztenak”.


Testamentuek diotena - Ereiten\nAsteasuko artxibo honetan,\nbeste dokumentu mota desberdinen artean, baditugu gordeta hainbat\ntestamentu XIX. mende aurrekoak, horien artean zaharrena XVI. mendekoa\nizanik. Hortaz hitz egingo dugu oraingoan.\ninformazio asko gordetzen dute bere baitan eta oso baliagarriak dira\nmota desberdinetako ikerketak egiteko. Beste gauza batzuen artean,\ninformazio ekonomikoa, erlijiosoa edo juridikoa eskaintzen digute. Baita\nere ahaidetasun erlazioak ezagutzeko edota heriotzaren inguruko\nohiturak ezagutzeko dira erabilgarriak, izan ere, dokumentu mota honen\nbitartez heriotzaren momenturako gai pertsonal guztiak argi uztea lortu\nnahi zen, horregatik islatzen ziren hainbeste datu testuetan.\nhonetan esku artean dugun testamentua Asteasuko Juan de Bulanori\ndagokio. Juanek bere gauzak prest utzi nahi izan zituen hil ondoren\narazoak suertatu ez zitezen bere seme-alaben, ondorengoen eta zordunen\nartean. Baina badu beste helburu bat ere testamentua hau egiteko. Zehatz\nmehatz adierazten du non nahi duen hilobiratua izatea eta ospatu\nbeharreko hileta-elizkizunak. Dokumentu hau egin zuenean Etxarri\nAranazen bizi zen, baina jaiotzez Asteasukoa zenez, hil ondoren bere\njaioterrira bueltatu nahi du eta bertako eliza parrokialean hilobiratua\nizan nahi du “Joan de Bullano mi hijo a sus propias costas mi cuerpo aya\nde llevar y lleve al dicho lugar de Asteasu y sea enterrado en la\niglesia del dicho lugar dentro de la dicha iglesia en la sepultura donde\n[a mi Joan mi hijo] y mis herederos les pareciera”. Baita ere idatziz\nagintzen du bere omenez bederatziurrena, urteurrena eta beste hiletak\nospatzea nahi duela, guztiak bere semearen kontura.\nbere hiletak argituta, zorren gaira pasatzen da, hil baino lehen ezin\nizango zituen denak kitatu eta. Hori dela eta, zerrenda bat egiten du\neta bertan zehazki aipatzen du zeinbait diru (dukat) zor dion nori edo\nnork zor dion zenbat berari eta zergatik. Bera hargina zen, beraz\nhornitzaile askorekin negozioak egiten zituen, adibidez, Catalina\nLordenarekin (?). Emakume honek kare bizia saldu zion eta ondoren Juan\nde Bulanok harriaren inguruko lan batzuk egin zizkionez “son seys\nducados o lo que ella en su conciencia diciere mando le sean pagados”.\nHonetaz gain, errementariei, zapatariei eta bestelakoei ere zor zien.\nBestalde, kontrakoak ere badaude, adibidez, Hondarribiako Tomas batek\nberari zor zion harategian egindako lan batzuengatik. Modu honetan\nzordunen zerrenda 6 orriren bitartean luzatzen da.\nda nahiz eta urteak eta mendeak pasa, badaudela hainbat gauza eta\nohitura ez direla aldatu. Aurrean dugun dokumentua 1558 urtean\nsinatutakoa da, hau da, orain dela 459 urte, eta urte guzti hauetan\nzehar badaude zenbait gauza ez direnak aldatu, alde batetik, eliza\nospakizunak, bederatziurrena eta urteurrena adibidez, oraindik ere\negiten dira. Bestalde, heriotzak harrapatzen gaituen momenturako gure\ngai guztiak eta ondorengotza ondo lotuta uztea esate baterako. Izan ere,\ntestamentuak erromatar garaian ere egiten ziren, beraz, esaten den\nbezala, guk ez dugu ezer asmatu.


Igeldo Mendiko Jolas-Parkea - Wikipedia, entziklopedia askea.\n(«Igeldoko jolas-parkea» orritik birbideratua)\nIgeldo Mendiko Jolas-Parkea Donostiako Antigua auzoan kokatua dagoen aisialdi gune eta jolas-parkea da, Igeldo mendiaren tontorrean. 1912ko abuztuaren 25an ireki zen jolas-parkea eta gaur egun ere zabalik daude bertako instalazioak. Donostiako badiaren ikusmira goza daiteke bertatik. Jolas-parkera autoz, edota bertako funikularra erabilita igo daiteke.\n43°19′N 2°01′W / 43.32°N 2.01°W / 43.32; -2.01Koordenatuak: 43°19′N 2°01′W / 43.32°N 2.01°W / 43.32; -2.01\nInaugurazioa 1912ko abuztuaren 25a\nIgeldo Mendiko Jolas-Parkeko webgunea\nDonostian hiru jolas-parke izan dira historian zehar, guztiak XX. mende hasieran sortuak: Uliako, Martuteneko eta Igeldoko jolas-parkeak. Egun, Igeldokoak baino ez dirau martxan.\n1887. urtetik aurrerako udak Donostian igaro zituen Maria Kristina erregeordeak. Gorteko turistak bertara joaten hasi ziren eta hiriak sona handia hartu zuen. Bilakaera turistiko handia jasan zuen Donostiak eta bainuetxe-hiri bihurtzen hasi zen. Aisialdirako jarduerak eta eskaintzak handitu eta hiriak garapen handia jasan zuen. XX. mendearen hasieran Errege Bainuetxea eta Londres Hotela eraiki ziren besteak beste.\nIgeldo Mendiko Jolas-Parkearen barnealdea.\nEvaristo San Martín abokatuak, Igeldo mendian jolas-parke bat eraikitzeko ideia izan zuen. Hala, 1911n Monte Igueldo Sozietatea sortu eta lursailak erosi zituen San Martínek. Jolas-parkeak kasinoa, jatetxea eta ikuskizun orotarako antzerkia zituen hasiera batean. Luis Elizalde arkitektoak, bere partetik, kasino, jatetxea eta funikularraren geltokia landu zituen.\n1912ko abuztuaren 25ean inauguratu zuen funikularra Maria Kristina erregeordeak, eta une hartatik aurrera parkearen erakargarritasunetako bat izan zen. Beranduago eraiki zen jolas-parkera daraman errepidea, 1913an. Zenbait urte beranduago, 1925ean, jokoa debekatu egin zen eta kasinoko aretoa bihurtu ziren. 1930. urterako Suitzar Mendia, Ibai Misteriotsua, Urmaeleko Txalupak eta Labirintua ziren jolas-parkeko atrakzio nabarmenenak. Geroztik atrakzio gehiago gehitu zaizkio parkeari. Espainiako Gerra Zibilaren ostean, zinema areto bi eraiki ziren jolas-parkean, baina 60ko hamarkadan bertan behera geratu ziren.\nEgun, hondatu xamar dago parkea, baina horixe izan daiteke parkearen beste erakargarritasunetako bat, xarma moduko bat gordetzen baitu jolas-parkeak. Gainontzekoan, Donostiako badiaren ikuspegia da jolas-parkearen ezaugarrietako bat.\nBertara sartzeko ordaindu behar da, eta atrakzioak aparte ordaindu behar dira.\nSakontzeko, irakurri: «Igeldoko dorrea»\nXVI. mendetik dakigu «la Farola» deituriko dorrea dagoela; nolanahi ere, egungo dorrearen irudia Luis Elizalderen proiektuaren arabera antzinako dorrean egindako esku-hartzearen ondoriozkoa da, beste solairu bat gehitu zitzaion leihate handiekin begiratoki gisa eta haren gainean terraza panoramiko bat.\nIgeldo Mendiko karrusela.\nSuitzar Mendia eta Txalupen Urtegia.\nIgeldo Mendiko Jolas-Parkeko Suitzar Mendia.\nTrebetasuneko jokoetako bat.\nXX. mende hasieran parkeko atrakzio gehienak eraiki ziren, Barrearen Pasabidea, karrusel bat, automobil elektrikoak, hegazkintxoak, zartailua, haurrentzako txotxongilo-antzoki bat, Ibai Misteriotsua eta Urmaeleko Txalupak eta Labirintua. Parkearen kokapena aldatu egin da atrakzio gehiago ekarri direlako, batzuetan berriak gehitu dira eta beste zenbaitetan zaharren ordez beste batzuk jarri dira, eta gaur egun daudenen artean honako hauek nabarmentzen dira:\nIbai Misteriotsua. Honako elementu hauek ditu: noria eragile bat, hormigoizko ubide bat, zurezko ontzi txikiak eta jatorrizko hainbat diorama gorpuzdun (gizartearen aurrerabideari buruzkoak, eta abar); gehienak desagertu egin dira eta haien ordez atrakzio modernoak jarri dira.\nSuitzar Mendia. Atrakzio horren berezitasuna da euste-egitura hormigoi armatuz soilik eraikita dagoela. Egitura horren gainean zurezko ibilgailuak igarotzen diren burdinazko linea dago, eta ibilgailu horietako batean igota dagoen pertsona batek gidatzen ditu ibilgailuak linea horretatik. Malda apalak dituen ibilbidea tuneletan eta bidezuloetan barrena igaroz amaitzen da.\nUrmaeleko Txalupak. Igerileku-urmael goratua da, eta hainbat txalupa ibiltzen diren haren gainean; txalupa horiek hasieran eztanda-motorrezkoak ziren, baina gaur egun motor elektrikoak dituzte.\nIgeldoko funikularra XX. mendearen hasieran.\nSakontzeko, irakurri: «Igeldoko funikularra»\nIgeldoko funikularra Euskal Herriko zaharrena eta Espainiako hirugarren zaharrena da, Bartzelonako Tibidaboko eta Vallvidrerako funikularren atzetik (1901 eta 1906, hurrenez hurren), gaur egun biak aldatuta badaude ere.\nEmilio Huici ingeniariaren diseinuari jarraikiz eraiki zen, eta Severiano Goñik zuzendu zuen obra, hura ere ingeniaria, jendeari Igeldo mendiaren goiko aldean zegoen jolas-parkera iristea errazteko, Donostia hiriko mendebaldean. 1912ko abuztuaren 25ean inauguratu zuen Maria Kristina erregeordeak, eta sektoreko enpresa espezialista batek, Bernako Von Roll Fonderie suitzar enpresak, hornitu zuen guztira 312 metro luze dituen trenbidea.\nNora aldizkariaren 9. zenbakian argitaratutako erreportajea\nIgeldoko jolas-parkearen web orria\nMonumentu Multzoko kategoriarekin Kultura Ondasun Kalifikatu deklaratzeko espedientearen hasiera EHAAn\nMultimedia: Igeldoko jolas-parkea - Parque de Atracciones de Igeldo\nAzken aldaketa 9 martxoa 2021(e)an, 13:44(e)tan\nOrriaren azken aldaketa: 9 martxoa 2021, 13:44.


Kultura eta Hizkuntza Politika Sailak hamaikakoa aurkeztu dau gaur 'Euskaraldia' ekimenerako - bizkaie.biz\nKultura eta Hizkuntza Politika Sailak hamaikakoa aurkeztu dau gaur 'Euskaraldia' ekimenerako\nBizkaie! 2018-07-05 13:43 Euskerea berbagai\nTalde honen bitartez proiektua langileen artean zabaldu eta hiztunen aktibazinoa sustatuko da.\nEusko Jaurlaritzako Kultura eta Hizkuntza Politika Sailak Euskaraldia, 11 Egun Euskaraz ekimena sustatzeko bere 11koa aurkeztu dau gaur, Eusko Jaurlaritzako Lakuako egoitzan. Talde honen lana izango da ekimena Saileko langileen artean zabaldu eta euskereren erabilerea errazten laguntzea Euskaraldia izango dan 11 egun horreetan. Euskaraldiak apirilaren 18an bere lehen hamaikakoa aurkeztu ebanetikk antzeko taldeak euskerearen lurralde osoan zabaldu dira, eta Eusko Jaurlaritzako sail guztiek beren hamaikakoak aurkeztuko ditue.\nOndokoak dira Kultura eta Hizkuntza Politika Saileko 11koa osotzen daben lagunak:\n- Bingen Zupiria, Kultura eta Hizkuntza Politikako sailburua.\n- Miren Dobaran, Hizkuntza Politikako sailburuordea.\n- Irene Larraza, Etxepare Euskal Institutuko zuzendaria.\n- Almudena Otaola, Kabinetearen eta Hedabideen zuzendaria.\n- Jon Redondo, Jarduera Fisikoaren eta Kirolaren zuzendaria.\n- Mikel Aizpuru, Kultura Ondarearen zuzendaria.\n- Raquel Carmona, Hizkuntza Politika Sailburuordetzako langilea.\n- Ramón Suinaga, Kultura Ondarearen Zuzendaritzako langilea.\n- Jabier Oses, Zerbitzu Zuzendaritzako langilea.\n- Olaia Fernández, Kabinetearen eta Hedabideen Zuzendaritzako langilea.\n- Amaia Gezala, Jarduera Fisikoaren eta Kirolaren Zuzendaritzako langilea.\nBingen Zupiria Kultura eta Hizkuntza Politikako sailburuak hamaikakoak egingo dauen ekarpena azpimarratu dau: Euskerearen erabilerea Kultura eta Hizkuntza Politika Sailean oso nabarmena da. Euskerea hizkuntza nagusia da lankideen arteko hartu-emonetan eta lanerako lehen hizkuntzea be bada; halan da be, gauza asko falta dira eta Euskaraldiaren 11 egun horreek aprobetxau nahi doguz beste aurrerapausu bat emoteko. Han eta hemen zabaltzen dagoz Euskaraldiaren 11koak, eta gure Sailean be talde bat euki nahi izan dogu. Haren eginkizuna izango da ekimena lankideen artean zabaltzea, hiztunak suspertzen laguntzea eta euskerearen erabilerea erraztea, lankide ‘ahobizi’ zein ‘belarriprest’-en bitartez.\nEuskaraldiak apirilaren 18an aurkeztu eban bere lehen hamaikakoa, Bilboko Itsas Museoan. Ondokoak dira lehen talde hori osotu ebenak: Alex Txikon, alpinistea; Dani Alvarez, kazetaria; Pedro Miguel Etxenike, fisikan doktorea; Toti Martinez de Lezea, idazlea; Eneko Sagardoy, aktorea; La Basu, musikaria; Aretz Iginiz, errugbilaria; Cris Lizarraga, Belako taldeko abeslaria; Mikel Arrasate, Karrikaluze alkarteko kidea; Arianne Unamuno, Pil-pilean alkarteko kidea; eta Zuriñe Gil, Geu alkarteko kidea.\nLehen 11ko hori aurkeztu ebenetik, hainbat uri, herri, erakunde edota alkarte talde aurkezten dabiz. Hamaikakoa modu personalean eta borondatez Euskaraldia: 11 Egun Euskaraz ekimenean parte hartzea erabagi daben lagunek osotzen dabe. Holako taldeak funtsezkoak izango dira proiektua erantzun handikoa izan daiten.\nZemendiaren 23tik abenduaren 3ra arte izango da abian Euskaraldia Euskal Herri osoko ehunka udalerritan. Ekimen honen helburua da hizkuntza ohituretan eragitea euskerearen erabilerea eta hiztunen aktibazinoa bultzatzeko. Euskaraldiaren asmoa da 11 egunez euskerea era aktiboagoan erabiltea ariketa horrek 12. egunetik aurrera eragina izan daian. Proiektuaren oinarrian azken urteotan hainbat herritan izandako aktibazino esperientziak dagoz.\nEuskerea eta euskalkiak, ingelesez azalduak\nLiburuak eta ikus-entzunezkoa, Txillardegiren gomutan\n'Gurot! Euskal Galderen Unibersoa' olgetea egiten parte hartu dau Getxoko Udalak\nFontes Linguae Vasconum aldizkariak mende erdia bete dau\n2020ko udagoienean egingo da II. Euskaraldia\nGetxoko IV. Euskera Planak 140 neurri dakarz euskerearen erabilerea sustatzen segiduteko\nJunes Casenave, Manex Pagola eta Xalbador Garmendiari omenaldia


Errenteriako Gabon Abesti sariketa, gure dekanoa | El Diario Vasco\nGipuzkoaErrenteriako Gabon Abesti sariketa, gure dekanoa\nErrenteriako Gabon Abesti sariketa, gure dekanoa\nIazko edizioan haurren kategorian garaile izen zen Zariatxo abesbatza. Aurten ez da lehiaketarik izango. / ARIZMENDI\n71. aldia izango da aurten. Hilaren 30ean, goizez haurrak ariko dira, arratsaldez helduak\nSábado, 23 diciembre 2017, 09:59\nErrenteriako Gabon Abesti Sariketa 71. aldira iristera doa. Berau dugu dekanoa, eta datorren larunbatean egingo da, hango kiroldegian. Goizez, laurehun haur ariko dira oholtza gainean, baina ez da lehiarik izango, baizik eta erakustaldi hutsa, eta hauxe da aurtengo berritasun handiena. Arratsaldez helduak jardungo dira, hauek bai, lehian; zazpi abesbatza, horietako bost Errenteriakoak bertakoak.\nGoizeko kantaldirako sarrera hiru euroan salduko da. Hamabi urtetik gorakoek ordaindu beharko dute soilik. Arratsaldeko sarrera 2 eurokoa izango da.\nEsanda bezala, aurten berritasun handi batekin dator ekitaldia. «Beharrezkoa ikusten genuen aldaketaren bat egitea. Haurren kantaldia ez da lehiatzeko izango. Ikusiko dugu nola funtzionatzen duen», adierazi du David Azurzak, Gipuzkoako Abesbatzen Federazioko lehendakariak. Federazio hauxe eta Ereintza elkartea dira antolatzaileak.\nGoizeko kantaldi horretan zortzi abesbatza ariko dira, herri hauetakoak: Andoain, Arrasate, Donostia, Errenteria, Hernani, Usurbil, Irun eta Pasaia. Errenteriako Zaria Txiki eta Zariatxo abesbatzek eta Arrasateko Arizmendi ikastolakoak protagonismo berezia izango dute, izan ere zenbait kanta prestatu dituzte elkarrekin, Hondarribiko aterpetxean. Ume denek Imanol Elizasuren zuzendaritzaren pean jardungo dute.\nArratsaldez, abesbatzok ariko dira lehian: Garrintzi, Adaxka, Kaxkabeltz, Galtzagorri eta Gazte Kemena (Errenteria); Zirri-Zarraz (Donostia) eta Aitzuri (Deba). Hain zuzen ere, iaz Garrintzi gertatu zen garaile.\nEpaimahaia lagun hauek osatuko dute: Isabel Lacar, lesakarra eta Elizondoko abesbatzaren zuzendaria; David Azurza, tolosarra, konpositorea eta Gipuzkoako Abesbatzen Federazioko lehendakaria; eta Aitor Biain, oñatiarra eta Bergarako Orfeoiko eta Oñatiko Ganbara Abesbatzako zuzendaria. Garazi Urdanpilletak egingo ditu aurkezle lanak, eta atsedenaldian Aitziber Garmendia eta Iker Galartza aktoreak ariko dira.\nRicardo Peña deja la presidencia de la Autoridad Portuaria de Pasaia Exitosa cena navideña con sabor solidario


Harrotutako olatuen gainetik\nZARAUZKO SURF Elkartearen lehen hazia duela 20 urte landatu zuten, Jose Antonio San Segundok, Alberto de la Mazak eta Joseba Iriondok Zarauzko Surf Taldea eratu zutenean. Hiru urte geroago, 1991n, Mikel Troitiñok, Aitor Frantzesenak eta Eli Berazadik Zarauzko Surf Eskola sortu zuten eta ikastaroak ematen hasi ziren. Bi proiektuek bat egin zuten 1997an, eta gisa horretan egungo elkartea abian jarri zen. ZSEren egoitza malekoian bertan dago kokatuta, Karlos Argiñanoren jatetxearen azpian. Lokal hori Zarauzko Udalak utzitakoa da, eta herriko surflarientzat beharrezko diren aldagelak, dutxak eta taulak uzteko biltegiak ditu.\nElkarteko idazkari Iban San Martinek aurreratu duenez, urte amaieran egoitza handitu eta berrituko dute: «Zarauzko Udalak urteko aurrekontuetako partida bat bideratuko du horretara. Hala, lokalaren banaketa egokia egingo dugu: taulen biltegi handi eta seguru bat, bulego eta bilera gela bana… eta emakumezkoentzako eta gizonezkoentzako aldagelak. Orain arte, aldagela bakarra izan dugu». Zaharberritze lanak direla-eta martxoa bitartean lokala itxita egongo denez, Zarauzko Arraun Elkarteak malekoian zuen lokala erabili ahal izateko Udalarekin hitz egiten ari dira elkarteko kideak.\nUne honetan bazkide gehien duen Euskal Herriko surf elkarteetako bat da ZSE, 330 bazkiderekin. Elkarteko kide izateko, interesatuak zarauztarra izan eta 100 euroko sarrera ordaindu beharko du. Ondoren, 50 euroko kuota ordaintzen dute urtero.\nZSEko zuzendaritza batzordea honako kide hauek osatzen dute: lehendakaria Mikel Landa da; lehendakariordea, Jose Antonio San Segundo; batzordekideak, Jon Erostarbe eta Mikel Urigoitia; eta idazkaria, Iban San Martin. Azken honek, gainera, elkarteko kudeatzaile lanak ere egiten ditu.\nHarrobiari garrantzia handia ematen diote, eta ikusi besterik ez dago atal horretan egindako lanaren fruitua: Aritz Aranburu, Hodei Collazo, Myrian Imaz, Karlos Gomez, Mario Azurza, Lore Eizagirre, Axier Muniain, Idoia Meabe… Zerrenda benetan luzea da, eta hainbat belaunaldik osatua. Elkartea guztien jarraipena egiten ahalegintzen da eta ahal den neurrian laguntzen.\nZSEk surfa ezagutzen joateko bi ikastaro eskaintzen ditu: alde batetik, surf eskola dute eta bestetik, eskola kirolaren baitako ikastaroa. Eskola kirolean, «zerbitzu bat eskaintzen diegu ikastetxe guztiei, surfa ezagutu nahi duten ikasleei zuzenduta. Guretzat hor hasten da harrobia», azaldu du elkarteko idazkariak. Ikastaro horiek irailetik abendua arte eta apiriletik ikasturte bukaera arte ematen dituzte. Surf eskola, berriz, urte osoan izaten dute zabalik, nahiz eta jende gehienak uda sasoian ematen duen izena.\nHainbat txapelketa urtean\nAipatutako surf ikastaroez gain, hainbat txapelketa ere antolatzen dute urtean zehar: Munduko Surf Txapelketa irailean; Txiki Surfa abuztuaren hirugarren astean; eta Ibon Imazen Oroimenezko Zarauzko Surf Txapelketa maiatzaren erdialdean. Era berean, surfeko enpresa batzuekin elkarlanean, Moskito Tour edo Rip Curl Girl Surf bezalako probak egin dituzte.\nAurtengo Munduko Surf Txapelketarekin gustura geratu dira, eta «balorazio sakon bat» egin nahi dutela dio San Martinek. Horren arabera, «aztertuko dugu ea datorren urtean 6 izarreko proba antola dezakegun ala ez. Dena dela, babesleekin eta Udalarekin luze hitz egin beharko dugu».\nRip Curl Pro Zarautz 2008-Munduko Surf Txapelketa\n- TIM BOAL lapurtarrak irabazi zuen irailaren 9 eta 14 artean Zarauzko hondartzan jokatu zen Rip Curl Pro 2008 munduko surf txapelketa. WQS zirkuituko probak bost izar izan ditu aurten eta Boal angeluarrak nagusitasunez irabazi zuen Joan Duru frantziarrarekin buruz buru jokatutako finala, hurrenez hurren, 16,34 puntu eta 10,87 puntu lortuta. Garaipen honekin, WQS zirkuituko lehen postura igo da Boal eta ziurrenik datorren urtean munduko 45 surflari onenek osatzen duten WCT zirkuituan ariko da. Hori hala izanez gero, «txikitatik izandako ametsa egi bihurtuko» litzaiokeela aipatu zuen Boalek.\n- MUNDU guztitik etorritako 154 surflari elkartu ziren Zarauzko uretan; horien artean 17 etxekoak: Unai Arizeta, Mario Azurza, Hodei Collazo, Karlos Gomez, Dani Goya, Oier Illarramendi, Alex Iriondo, Roberto Letamendia, Asier Makeda, Asier eta Igor Muniain, Manex Otegi, Markos San Segundo, Ander Ugarte, Indar Unanue, Imanol Ieregi eta Aritz Aranburu. Txapelketako lehen errondan hartu zuten parte etxeko surflari gehienek eta askok ez zuten aurrera egiterik izan. Asier Muniain eta Ander Ugarte bigarrengoan joan ziren kalera, eta Hodei Collazok hirugarren errondan esan zion agur aurtengo txapelketari.\n- ARITZ ARANBURUK ez zeukan egutegiko aurreikuspenen artean bere herrian jokatuko zen bost izarrekoa. Kalifornian kaleratua izan ondoren, ordea, azken unean hartu zuen etortzeko erabakia, Mario Azurzaren gonbidapen txartela baliatuta. Errondaz erronda aurrera egin zuen finalaurrekoetara iritsi arte. Finalaren atarian, olatu eskasiak ez zion bere gaitasuna erakusteko aukera handirik eman eta Joan Duru aurkariak, aldiz, zirrikitu guztiak aprobetxatu zituen. Hirugarren postua lortuta, gustura agertu zen Aranburu. «Txanda guztietan gogor borrokatu behar izan dut. Txapelketa irabazteko asmoz etorri naiz, iazkoa errepikatzera, baina ezinezkoa izan da».�


Matematikari euskaldunak nonahi - Elhuyar Aldizkaria\nHasiera » Gai librean » Matematikari euskaldunak nonahi\nMatematikari euskaldunak nonahi\nBarrio Beraza, Irantzu\nMatematika Aplikatua Saila, UPV/EHU\nUEUko Matematika Saila; Matematika Saila, UPV/EHU\nMatematikan lizentziatua eta doktoregaia\nArrizabalaga Uriarte, Naiara\nMatematika Saila, UPV/EHU; UEUko Matematika Saila\nAurten, Udako Euskal Unibertsitateak (UEU) 41. udako ikastaroak antolatu ditu. Uztailaren 1etik 24ra bitartean, aukera izan dugu Eibarren, Baionan eta Iruñean, besteak beste, artearen eta musikaren, giza eta gizarte-zientzien, ingeniaritza eta teknologiaren, osasun-zientzien eta zientzien uretan murgildu eta jakinduria gehixeagoz bustita ateratzeko. 38 ikastaro eta 3 jardunaldi eskaini dira. 38 ikastaro + 3 jardunaldi = 41 guztira, udako ikastaroen 41. urtemugari ohore eginez, eta iazko 40. udako ikastaroekin hasitako erreferentzialtasun-kanpainari jarraipena emateko. Jardunaldietako batek matematikari euskaldunak bildu zituen. Uztailaren 18an izan genuen hitzordua Eibarren, Markeskoa jauregian, han egin baitzen Matematikari Euskaldunen I. Topaketa.\nUEUko 41. udako ikastaroen kartela.\nSinboloz betetako hizkuntza erabiltzen dute; teorema, lema eta frogapenen esparruan ondo dakite igeri egiten; euskaraz ere badakite... Alegia, matematikari euskaldunak dira.\nUEUko Matematika Saila aspaldian ekimenik antolatu barik egon bada ere, hori ez da matematikari euskaldunen espeziea galtzen ari delako seinale, matematikan diharduten euskaldunak gero eta gehiago baitira. Eta matematikaren oinarrian dauden gai teorikoez arduratzeaz gain, beste hainbat eremutara ere zabaltzen da haien lana. Hori horrela izanik, aurten Matematikari Euskaldunen I. Topaketa antolatzea pentsatu zuen UEUk; matematikari euskaldunek elkarren berri izan, beren esperientziak partekatu eta sarea antolatzen hasteko aukera izan zezaten.\nLehenengo topaketa izan denez, ez zen finkatu gai zehatzik topaketarako, eta bakoitzak aukera izan zuen bere jardunarekin lotutako edozein gairi buruz aritzeko. Hitzaldi gonbidatu batek, hamabi komunikazio-saiok eta mahai-inguru batek osatu zuten topaketa, eta matematikari euskaldunak existitzen direla frogatu ahal izan zen.\nZeruko eta lurreko matematika\nJavier Duoandikoetxeak eman zuen hitzaldi gonbidatua, "Zeruko eta lurreko matematikak" izenburupean. Javier Analisi Matematikoko katedraduna da Euskal Herriko Unibertsitatean. Haren ikerkuntza-lana oparoa bada ere, haren jarduera ez da ikerkuntzara soilik mugatzen. Horren lekuko dira historia, hezkuntza edo dibulgazioko esparruetan idatzitako lanak, asko eta asko euskaraz idatziak, gainera. Gogoratu zuen problemak ezinbestekoak ditugula matematikan ikertu ahal izateko. Baina nondik sortzen dira problema berriak? Adierazi zuen batzuk matematikak berak eskaintzen dizkigula, eta badirela matematika mundu errealean erabiltzearen ondorioz sortzen direnak ere. Era bietakoak aurkeztu zituen, eta luzaroan erantzunaren zain egon diren problema batzuen soluzioaren inguruan agertu diren azken berriei buruz ere aritu zen.\nZer lan egiten dute matematikari euskaldunek?\nTopaketan, hamabi komunikazio aurkeztu ziren, gai ezberdinak lantzen zituztenak eta guztiak interesgarriak. Matematikari hizlariak EHUtik, Nafarroako Unibertsitate Publikotik, AZTI-Tecnaliatik, Debagoieneko ospitaletik, Toulouseko LAAS Analisi eta Arkitektura Sistemen Laborategitik eta Momentive Specialty Chemicals-etik hurbildu ziren. Leku ezberdinetako hizlariak, eta oso gai ezberdinak esku artean.\nLehendabizi, egungo gizartean izugarrizko garrantzia duten Interneteko sareak modelizatzeko prozesu estokastikoen erabilerari buruz aritu ginen (telekomunikazio-sistemen errendimendua optimizatzeko balio dute). Optimizazioaren ildo beretik, jokoen teoriari buruz aritu zen beste hizlari bat. Jokoen teoriak gizabanakoen portaera estrategikoen analisia du helburutzat, eta haren bidez, jokalariak hartu beharreko erabakiak ikertzen dira beste jokalariek zer egiten duten kontuan hartuz.\nAzterturiko beste arazo bat izan zen noiz gelditu behar den zorizko prozesu sekuentzial bat emaitzarik hoberena lortzeko . Adibidez, lanpostu bat betetzeko dauden hautagai guztiak elkarrizketatu beharrean, noiz eten behar ditugu elkarrizketak, hautagairik hoberena aukeratu dugula bermaturik? Gelditze-arauaren problema hori ebazteko bide matematiko esperimental bat ikusi genuen, informatika-programa baten bidez.\nMatematikari Euskaldunen I. Topaketako partaideak. Arg. UEU\nMatematikak osasun-arloan dituen aplikazioak ere mintzagai izan ziren topaketan. Euskal Autonomia Erkidegoan, 1996. urteaz geroztik erabiltzen den bularreko minbiziaren detekzio goiztiarreko programaren ebaluaziorako gertaera diskretuko eredua ezagutu ahal izan genuen. Eredu horren bidez, mamografien, diagnosi-proben eta tratamenduen kostuak kalkulatzen dira, baita bizi-kalitateaz doitutako bizi itxaropena ere. Aztertutako osasun-arloko beste gai bat txertoen diseinua izan zen, zehazki, txertoen tamaina. Tamaina handiko txertoak, lan egiteko konplexuak izateaz gain, garestiak dira eta aukera handiagoa dute erreakzio autoimmunea eragiteko.\nProblema errealak aztertzeaz gain, matematikaren arlo ezberdinetako hainbat garapen teoriko lantzeko parada izan genuen. Aljebraren arloan, adibidez, grafo berezi batzuk, zuhaitz p-adikoak, eta haien automorfismoen taldeak duen portaera bitxia azaldu zizkiguten. Eta topologiaren arloan, multzo baten gaineko erlazio bitarren bidez definituriko semiordena izeneko egitura ordenatuaren propietateez eta irudikagarria izateko bete beharreko baldintzez aritu zen beste hizlari bat. Azkenik, analisi matematikoaren arloan, Schrödinger-en ekuazioaren zenbakizko integrazioaren testuinguruan azaltzen diren zenbait matrizeren esponentzialaren zenbakizko hurbilpena nola egiten den ikasteko aukera ere izan genuen.\n2013. urtea Estatistikaren Nazioarteko urtea izanik, ekimen horrek leku berezi bat izan zuen topaketan. Ekimenaren helburuak zein diren jakin ahal izan genuen: estatistikak gizarteko hainbat eremutan duen eragina ezagutzera ematea eta estatistika lanbide gisa sustatzea, bereziki goi-mailako ikasleen artean.\nAZTI-Tecnaliako matematikariek itsasoari lotuta egiten duten lana azaldu ziguten. Bereziki, arrantza-baliabideen kudeaketarako aholkularitzara bideratzen da haien lana. Horretarako, arrain-populazioak ebaluatzen dituzte, eta zer eboluzio izango duten simulatzen dute.\nItsasotik zerura pasatu ginen, aire-kalitatearen kontrolean erabil daitezkeen teknika matematiko-konputazionalak ezagutzeko. Ozono-mailaren azterketa estatistiko deskribatzailea egin eta ozonoa aurresateko eredua aurkeztu ziguten.\nAmaitzeko, ikusi genuen matematika politika-eremuan ere aplika daitekeela, Hego Euskal Herriko azken hamabost urteetako hauteskunde-emaitzetan oinarriturik egindako azterlan baten bidez. Herrialde bakoitzeko udalerrien arteko berezitasunak zehaztuz, hauteskundeetako ezusteko emaitzen zergatia ulertzeko pista batzuk eman zizkigun hizlariak.\nTopaketako aurkezpen horiei so eginez, argi dago ezin dela esan matematika leku gutxitan dagoenik.\nOrokorrean, balorazio oso ona egin zen, eta errepikatzeko moduko esperientzia izan zen. Argi geratu zen matematikari euskaldun asko garela eta gure lana toki asko bezain ezberdinetara iristen dela.\n"Matematika komunikabideetan" izeneko mahai-ingurua ere izan zen topaketan. Han parte hartu zuten Guillermo Roa Elhuyar aldizkariko langile eta Norteko Ferrokarrilla programako gidariak, Beñardo Kortabarria Teknopolis eko zuzendariak, Ricardo Grande Pikasle aldizkariko kide eta matematika-ikasleak, eta Nahikari Blanco matematikari eta irratiko kolaboratzaileak. Telebistan, irratian eta aldizkarietan ikusi, entzun eta irakurtzen dugun matematikez jardun zuten.\nTelebistari dagokionez, Kortabarriak azpimarratu zuen ikuslea dela helburua, eta, gaiak aukeratzeko orduan, interesgarriak, ikusgarriak eta edukidunak izatea baloratzen dutela. Eta matematikako gai bati buruzko erreportajea egin behar dutenean ere, baloratzen dute kontatzera doazen istorioa "arimaduna, emozioduna, informazioduna, titularduna ... izatea".\nRoak "Matematika irratian eta paperean" izeneko aurkezpena eskaini zigun. Batez ere, gauza bi azpimarratu zituen: orokorrean matematika ulergaitza delako pertzepzioa eta 2013. urtea oparoa izan dela matematikari dagokionez, bai Elhuyar aldizkarian, bai Norteko Ferrokarrillean . Blancok ere agerian utzi zuen oparotasun hori, azken bi ikasturteetan Norteko Ferrokarrilla irratsaioan matematikari buruz hizketan aritu izan den saioen errepasoarekin.\nGrande Pikasle aldizkari digitalaz aritu zen, EHUko ikasleek idazten eta kudeatzen duten aldizkariaz. Aldizkaria 2011ko abenduan sortu zuten, eta dibulgazio zientifikoari buruz eta proiektu baten kudeaketari buruz ikasteko aukera paregabea izan dela esan zuen.


EGB (Eslei daitekeen Gutxieneko Balioa)\nBilaketaren emaitza (108 erregistroak)\nEz adostasunak solairuen krokisetan. Zein da aurkeztu behar dudan dokumentazioa?\nKatastroko balioarekiko ez adostasunak\nZein agiri aurkeztu behar dut baserri edo etxebizitza baten elementuen erabileren kodifikazioan akats bat dagoenean?\nNork dauka katastroko ziurtagiri bat edo kontsulta katastrala bat eskatzeko baimena?\nHiri ziurtagiri katastrala\nNekazal katastroaren kontsulta\nHiri katastroko kontsulta


Behobia-Donostia Lasterketa - Guía de Ocio de Gipuzkoa - Gipuzkoako Aisialdi Gida\nEkitaldiak / Kirolak\nFORTUNA KIROL ELKARTEAK, BEHOBIA-DONOSTIA Oinezko Lasterketaren 56. edizioa antolatu du, bertan edozein kirolarik parte hartu dezakealarik. Behobia-Donostia Fortuna Taldeak antolatzen duen ekitaldirik garrantzitsuena da.\nPresta zaitez B/SSrako. Aurten zure prestakuntzan lagundu nahi zaitugu, Behobia - San Sebastián-rako, bai BSS Birtualerako, eta horretarako "Road to Behobia" sortu dugu.\n5, 10 eta 15 km-ko hiru lasterketa egingo ditugu, irailaren 12an, irailaren 26an eta urriaren 17an, hala ere bakoitzak nahi duenean egin ahal izango ditu lasterketak. Doan egin ahal izango dituzu gure app-an izena emanaz.\nEkitaldi berezi bat egongo da "Road to Behobia"-ko lasterketa bakoitzean, eta lasterketa bukatzen duten pertsona guztiak ondorengo produktu hauen zozketan sartuko dira:\n2021eko Behobia - San Sebastián lasterketarako 1 dortsal.\n2021eko BSS Birtualla lasterketarako 1 dortsal.


'Oiartzun 2017' Urtekaria eta Mugarriren liburu berria salgai | El Diario Vasco\nOiartzun'Oiartzun 2017' Urtekaria eta Mugarriren liburu berria salgai\n'Oiartzun 2017' Urtekaria eta Mugarriren liburu berria salgai\nLabandibar, Cousillas, Eizmendi eta Ugaldebere, Urtekari Udal Batzordeko kideak Urtekaria aurkezten.\nUrtekariko elkarrizketa nagusia Xixili Mitxelena Arsuaga Karrikako alabari egin zaio\n'Oiartzun 2017' urtekaria eta Mugarriren zenbaki berria salgai daude dagoeneko. Urtekaria eta festetako egitaraua 4 eurotan egongo dira salgai eta Mugarri bildumako liburuki berria, 12 eurotan. 'Oiartzun 2017' urtekariak, aurrekoetan bezalaxe, azken urtean haranean burutu den dinamika guztia jaso du, Oiartzungo historiarako mesedetan. Ekintza kulturalak, kirolak, herri eragileak, irakaskuntza... jaso eta bildu egin dira. Esate baterako, aurten, elkarrizketa nagusiaren lekua Xixili Mitxelena Arsuaga Karrikako alabak bete du. Iragorriko Xixili da asko eta askorentzat. Karrika auzoa izan da bere bizitzaren zati handienaren markoa: bertakoak zituen gurasoak; bertan jaio zen; eta bertan bizi da. Makina bat kontu adierazi ditu, guztion jakingarri.\nAurten, seme-alaben atalean, hamalau lagun elkarrizketatu dira, zortzi emakumezko eta sei gizonezko. Besteak beste, kirolarekin harreman zuzena duten Lide Leibar, Periko Sanroma, Andoni Ugalde, Juan Mari Etxabe azaltzen dira.\nHistoria atalean, hamasei lan jaso dira, zein baino zein interesgarriagoak. Esate baterako, Peluko feloagatarrak, Oiartzungo lehenengo hidalgoak; Arbide-Urdiñola-Arizmendienea etxearen jabetza bilakaera; Xixario Zalakain harategia, 1040-2017; Iturri-Berri elkartearen 50. urteurrena... Kultura, kirola, irakaskuntza, herri eragileak, urtean zehar berri izan dira eta Oiartzun argazkietan atalekin osatu da aurtengo Urtekaria.\nMugarriren 24. zenbakia\nMugarriren 24. zenbakia da aurtengoa, Anton Mendizabalek eta Suberri Matelok ondu dutena: Artikutzako trena. Artikutzako trenaren historia bildu dute -Artikutzatik Errenteriarako bidea Oiartzundik barrena egiten zuen-, eta trenbidea izandakoa ezagutzeko zenbait mendi-ibilaldi ere proposatzen ditu liburukiak.\nGaurtik aurrera 'Oiartzun 2017' urtekaria (4 euro) eta Mugarri bildumako azken zenbakia (12 euro) salgai daude toki hauetan: Berezi janari-denda (Altzibar); Pikoketa estankoa (Arragua); Garmendi txokolategia, Garmendia okindegia, Urrats paper-denda eta Zapirain estankoa (Elizalde); Ibarreko gasolindegia, Martin harategia eta Pottolo janari-denda (Iturriotz); eta, Intxixu taberna eta Mamuteko paper-denda (Ugaldetxo). Bi agerkarien aurkezpen publiko eta ofiziala abuztuaren 1ean egingo da, xanistebanetako kultur ekitaldiaren baitan.\nUrtekari Udal Batzordea\nAurten ere gogotsu lan egin du Urtekari Udal Batzordeak urtebetean herrian aipagarri izan diren oiartzuarrak, taldeak, ekimenak, urteurrenak... biltzeko. Goiatz Labandibar Udal Komunikazio arduradunak, Joxan Eizmendi Kultura teknikariak, Iosune Cousillas Kultura zinegotziak eta Jaione Ugaldeberek osatu dute, beste behin ere, Urtekari Batzordea.\n1956. urtean jaio zen Oiartzun urtekaria, Santiago Aizarna, Benjamin Alvarez, Adolfo Leibar, Juan Mari Lekuona, Jose Antonio eta Miguel Irigoyen, Julio Barrutieta, Paul Urriolabeitia, Pablo Michelena, Dionisio Martiarena, Ayalde... lagunen lanei esker. Haiek jarri zuten lehen hitza, garai aski zailetan. Haien meriturik handiena komunikabide hau sortzea izan zen. «Gure lana izan da, besteak beste, haien eginahalari jarraipen ematea. Eta horretan segituko dugu herriko kolaborazioei esker», nabarmendu dute Urtekari batzordeko kideek.\nHarri Beltzaren udako XXI. kanpainaren bukaerako ekitaldi musikala heldu da Asteburu luzea ekitaldiz josia dator iturrioztarrentzat


Asteburuan, bi partida etxean jokatuko dituzte Sorakoek - Soraluze - Plaentxia.eus\nAsteburuan, bi partida etxean jokatuko dituzte Sorakoek\nUbane Madera Zangitu 2021-10-01 09:01\nSorako gazte mailako taldea zelaira irteten, joan den asteburuan. Argazkia: Gorka Zubiaurre.\nSorako ekipoek, bihar, zapatua, izango dituzte ligako jardunaldiko hitzordurik gehienak. Goizean, Ezoziko futbol zelaian jokatuko dute gazte mailakoek, Elgoibarko taldearen kontra. Arratsaldean, berriz, gorengoek Legazpin jokatuko dute eta kadeteek, berriz, Antzuolan. Azkenik, domekan, infantilen txanda izango da, etxean.\nSorako gazte mailako taldeak du asteburuko lehen hitzordua. Bihar, 11:30ean hartuko du Elgoibarko taldea.\nBihar, baita ere, baina arratsaldean, kadeteek Antzuolako Estala futbol zelaian jokatuko dute 16:30ean. Eta ordu berean dute partida gorengo mailako mutilek, azken horiek, Legazpin, Ilintxa taldearen kontra.\nAsteburuko azkeneko partida, berriz, domekan izango da, 11:00etan, Ezoziko futbol zelaian. Sorako infantilek Elgoibarkoen kontra jokatuko dute.\nAurreko asteburuko jardunaldiari dagokionez, berriz, hiru taldeek, gorengo mailakoak, gazte mailakoak zein kadete mailakoak irabazi egin zuten. Gorengo mailakoek 4-3 irabazi zioten Zestoari; gazte mailakoek, berriz, 1-2 irabazi zioten azkoitiarrei eta kadeteek 5-2 irabzi zuten txantxikuarren kontra.